Жаҳолат қурбонлари ( Саккизинчи қисм ) | euroasia.me | Яндекс Дзен\nЖаҳолат қурбонлари ( Саккизинчи қисм )\nШу билан биз машинага ўтирдик. Эски “Москвич” бир-икки марта “пақ-пақ” қилганидан кейин ҳомиладор аёлдай лопиллаб йўлга тушди.\nҲамма жим, ҳеч кимдан садо чиқмайди. Машинадагиларнинг бари хаёл суриш билан овора эдилар, назаримда. Менга яхши бўлди. Атрофни кузатишимга, қайтиш режаларини тузиб олишимга имконият яратилди. Ярим соатлар чамаси юрганимиздан кейин Амин чуқур-чуқур уҳ тортиб қўя бошлади. Шу пайтгача унинг бундай қилиқларига энсам қотар, ҳатто жаҳлим чиқарди. Энди эса ичим ачий бошлади. Кўзимга ўта бечора, чорасиз бир зот бўлиб кўриниб кетди. Қалбимда меҳр учқунлари ҳам уйғонди.\nТекис майдон, дарахтзорлар тугаб, яккам-дуккам ёввойи жийдалар учрай бошлади. Бу дашт зонаси бошланаётганлигидан далолат берар эди. “Бутун бошли чўлни оралаб кетамиз, шекилли”, дея ўйлагандим. Йўқ, аввал қирлар, сўнг тоғлар кўринди. Ҳаво ҳам секин-аста совиди.\n— Яқинлашиб қолдик, — деди ҳайдовчининг ёнида ўтирган Аъзамнинг одами.\nДарвоқе, у ўзини Абдуллоҳ деб таништирган эди.\nУнинг “яқинлашиб қолдик”, деган гапидан кейин ҳам ярим соат ўтгач, биз манзилга етиб бордик.\nЯсси тоғ этагида ўндан зиёд палаткалар қалин сим билан ўралган, палаткаларга олиб бориладиган йўлга оддий кўк теракдан номигагина дарвоза ҳам қилинган экан. Унинг ёнида эса баланд қоровулхона қурилган. Бизни Аъзам бошлиқ ўн чоғли йигитлар кутиб олишди. Уларнинг барчаси оқ яктак кийишган, бошларига ҳам оқ салла ўрашган ва ҳаммалари соқол-мўйловларини ўстириб олишган эди. Машинадан тушишим билан биринчи қилган ишим Шерзод билан Элёрни қидириш бўлди. Аммо улар кутиб олувчилар орасида йўқ эди.\n— Марҳабо, хуш келибсиз! — дея бизнинг истиқболимизга аввал Аъзам юрди.\nМен унинг Аъзамлигини кийимининг ялтирашидан ва қолганлар унинг ортидан юрганлигидан билиб олдим. Олдинда мен, ортимдан Амин унга пешвоз чиқдик.\nДарров аввалгидек ачомлашиб кўришишлар бошланиб кетди. Сўнг Амин бизни ўзининг палаткасига бошлади. Бу палатка бошқаларидан сервиқорлиги, янада оқлиги билан ажралиб турарди. Дастурхон аллақачон безатилиб қўйилган экан. Фақат ўрин-жойлар кўп эди. Мезбон “меҳмон”ларнинг кўпчилик бўлиб келишини режалаштирганлиги аён эди. Сўрашишлару бир пиёладан чой ичилганидан кейин имом бизнинг нега камчилик бўлиб келганлигимизни сўради. Мен Абдуллоҳга айтган гапларимни унга ҳам бирма-бир такрорладим. У бир муддат ўйга толди. Қаншарини қашлади. Сўнг ғалати кулиш қилди-да, ташқарига чиқиб кетди. Унинг бундай қилиғи мени дарров сергаклантирди. “Бирор ниманинг ҳидини олган бўлса-я”, деган ўй яшин тезлигида хаёлимдан ўтди. Ва эҳтиёт шарт ҳужумга чап бериб қолиш режасини хаёлан тузиб чиқдим. Аммо ўйлаганимдай бўлиб чиқмади. Аъзам бутунлай бошқа кайфиятда, яъни шоду хуррам ҳолда қайтиб келди.\n— Хўш, гапиринг-чи, динсизлар макон қилган юртда нима гаплар, одамлар нима билан шуғулланишаяпти? Масжидга қатновчилар сони кўпми? — дея мени саволга тута бошлади.\n— Ҳаммаёқ осойишта. Истаган одам масжидга бориб намозини ўқиб келаяпти. Биров уларга халақит бераётгани йўқ...\n— Тўхтанг, биродар, — дея бирдан гапимни бўлди у, — назаримда, дин нима эканлигини билмайдиган кўринасиз. Бу асло сизнинг хатоингиз эмас. Устозингиз ҳазрати Аҳмаднинг айби, холос. У сизга етарлича таълим бера олмаган. Умуман олганда, ўзининг ҳам бизнинг энг илғор адабиётларимиздан хабари йўқ. Чунки ҳали уларни етказиб беролмадик. Билмаган нарсаларингизни эса шу ерда ўрганиб оласиз. Ҳа, дарвоқе, биродаримиз сиз тўғрингизда ўзининг мактубида хўп ёзган. Унинг айтишига қараганда, кофирлар замонида кўп хўрликларни кўрган экансиз. Ва ниҳоят қаттиқ курашиб ютиб чиққансиз. Бу жасоратингизга тасанно!\nАъзамнинг гапидан кейин биз билан бирга тановул қилаётган унинг аъёнлари ҳам “тасанно”га зўр беришди. Мен уларга ташаккуримни изҳор этдим. Шундан сўнг Аъзам яна гапини давом этказди:\n— Бизнинг сафимизга келиб қўшилганингиз Оллоҳнинг иродаси. Унинг хоҳиш-истаги билан мўътабар жамоамиз аъзосига айланиб турибсиз. Ва ўйлайманки, эндиги бўладиган жангу жадалда ҳам ўзингизни кўрсатасиз, иншооллоҳ!\n— Сизнинг ёрдамингизда, — дедим унинг гапини маъқуллаб.\nШу билан ош сузилгунча бўлган суҳбат ниҳояланди. Ошнинг таъми ғалати экан. Қовурилган барра ялпизнинг ҳиди келади. Кейин қандайдир ачқимтил. “Ҳозир ялпизлар қариб кетган. У баҳор ойидагина барра бўлади. Ёки булар қуритиб олиб қўйишганмикин?” дея хаёл қилдим. Ва товоқдан қўлимни тортиб, бошқаларни ажаблантирмаслик мақсадида оз-оздан ейишда давом этдим. Бир оздан кейин иштаҳам бутунлай очилиб кетди. Қанча есам шунча камдай туйилаверди. Дарров мен билан бирга ошхўрлик қилаётганларга эътибор қилдим. Улар ҳам йиллаб оч юрган одамдай бир-бирига қарамасдан, кафтларини тўлдириб-тўлдириб ошаш билан овора эдилар. Бироқ Аъзам чимхўрлик қилаётганди. Дарров кўнглимга шубҳа оралади. “У чимхўрлик қилаяптими, демак, бир гап бор”, дея ўйладим.\nҲадиксираганимча бор экан. Бир оздан кейин бошим озгина айланиб, руҳим енгиллашди. “Ошга наша аралашган”, деган ўй яшин тезлигида миямга урилди. Аммо энди кеч бўлган эди. Бир бало қилиб ўзимни тутиб турдим. Лекин Амин бутунлай бошқа қиёфага кирди. У бир менга, бир Аъзамга, кейин бошқаларга қараб шунақанги қаҳ-қаҳ отиб кулар эдики, кўрган одам жинни-пинни бўлиб қолган, деб ўйлаши ҳеч гап эмасди.\n— Бугун сизлар дам оласизлар, ҳар қалай, йўлдан чарчаб келгансизлар. Эртадан бошлаб батафсил вазифаларингиз билан таништирамиз, — деди Аъзам ниҳоят.\nДастурхонга узундан-узоқ фотиҳа айтилгандан сўнг ўрнимиздан турдик.\nБизга Аъзамнинг қароргоҳи ёнидаги палаткадан жой беришди. Каравоту юмшоқ ўриндиқлар, турли диний даъватга жалб этувчи китоблар турган стол бўлса керак, деб ўйлагандим бу ётоқдаям (Аъзамники худди шундай эди. Бундан ташқари, деворига чўғдай гилам ҳам осилганди. Тўрида кесишган икки қилич шакли туширилган байроқ ҳам осиғлиқ эди. Яна палатканинг ўртаси кўк духоба билан тўсилганди). Аммо ўйларимнинг бари бекор экан. Ерга хас-чўп ташланган, унинг устига эски-йиртиқ гилам тўшалган, ҳар-ҳар жойда кўрпача ёзиғлик эди. Бунинг устига, шунақанги бадбўй ҳид таралардики, шундай кайф ҳолатимдаям буни сезиб афтим бужмайди.\nКўрпачалар биз киргунимизгача эгалланиб бўлинган экан. Ҳар бирида икки киши бўлишиб хуррак отганча ухлашарди. Шу боисдан ҳам қуруқ гиламнинг устига ўзимизни ташлашга мажбур бўлдик. Амин гоҳ осмонга қараб, гоҳ ёнига ағдарилиб бир нарсалар деганча ғўлдираб, кейин ўзига-ўзи қотиб-қотиб кулиб бир оз ётди-да, сўнг пишиллаб ухлаб қолди. Аммо менинг кўзимга уйқу келмади. “Яхшилаб дам олволайин, сўнг бирданига ишга киришиб, бу ерлардан жуфтакни ростлайман”, деб ўйлаган эдим. Бўлмади. Уйқу мени ўгай қилиб ташлаб кетди. Бунинг устига, тагимдаги хас-чўплар танамга тошдай ботарди. Охири чидолмасдан ўрнимдан туриб кетдим.\nТашқарига чиқдим. Қуёш энди-энди уфққа ёнбошлаш ҳаракатига тушибди. Зумда бошқа палаткалар атрофларини кўздан кечирдим. Баъзиларининг ёнларида оппоқ яктагу оппоқ иштон кийган одамлар санқиб юрибди. Бошқаларининг эшиклари ёнида худди шундай нусхалар чордона қуриб ўтириб олган. Бошлари эгик. Эҳтимол, ўй сураётгандир. Эҳтимол, Аминга ўхшаб келганига пушаймон еб ўтиргандир. Энди қандай кетишни билмай қийналаётгандир...\nЎйларимни тугатмасимдан лагерга катта тезликда “Нива” машинаси кириб келди-да, Аъзамнинг қароргоҳи ёнида тормоз бериб, атрофга чанг-тўзон кўтариб тўхтади. Машинадан худди бошқалар кийимидаги “соқолтой” сакраб тушиб қароргоҳга кириб кетди. Кўрганларим мени сергаклантирди. “Бирор хабар олиб келди-ёв”, дея ўйладим мен. Орадан кўп ўтмай, Аъзам қароргоҳидан чиқиб келди. Қўлида бир парча қоғоз, лабида табассум.\n— Биродарлар! — дея хитоб қилди “кулба”сидан икки қадамча узоқлашиб. — Ҳозиргина хушхабар олдим!\nҲамма ёппасига унинг олдига югуриб келди. Шунда мен унинг одамлари сонининг, бошқа палаткаларда бизникига ўхшаб думалаб ухлаб ётганлари бўлмаса, бирор ўттиз бешталар атрофида эканлигини билдим.\n— Биродарлар! — дея яна овозига зўр берди Аъзам. — Эртага Афғонистондаги толиб биродарларимиздан қўшимча куч келиши ҳақидаги хабарни олдим.\nБирдан ҳаммаёқни қийқириқлар босиб кетди. Иккита-учтаси осмонга қўлларидаги автоматлардан ўқ ҳам узишди. Аъзам уларга қарата қўли билан “жим”, ишорасини қилди-да, яна сўзида давом этди.\n— Бу бизга Худонинг берган инъоми. Оллоҳнинг ўзи бизни қўллаб турибди. Шундай пайтдан фойдаланмасак, ношуд бўлиб қоламиз. Ҳозир намозни ўқиймиз-да, яна учта чодир қуришни бошлаб юборамиз.\nХабар ҳаммани хурсанд қилиб юборди. Йиғилганларнинг барчаси ўзларининг палаткалари томон югуриб қолишди. Шунда кўзим Шерзод билан Элёрга тушди. Улар ҳам бошқалардек кийинган, ҳатто соқол ҳам қўйиб олишган эди. Аммо соқол мутлақо иккисига ҳам ўтиришмабди. Бундан эчкиники кўркамроқ. Элёр мен томонга бурилиб ҳам қарамади. Лекин Шерзод билан кўзимиз тўқнаш келди. Менинг бу ерга келганим уни қувонтирса керак, деб ўйлаган эдим. Йўқ, у кўзини олиб қочди. Жаҳлим чиқди. “Занғарча, бутун бошли устозинг юртингдан келиб турибди. Югуриб келиб кўришмайсанми?” дея хаёл қилдим ва бошқалар қатори ётоққа қайтиб келдим.\nҲеч ким уйғонмабди. Тарракдай қотиб ухлашаяпти. Онам менга кўп бора: “Кун ботар чоғида ҳеч қачон ухламагин, ёмон бўлади”, деб ўргатган эди. Ўша гаплари эсимга тушиб ухлаётганларни уйғотмоқчи бўлдим. Кейин ниятимдан қайтдим. Мен билганимдан булар ўн чандон зиёдроқ билишса керак, бунинг устига, ҳаммасининг кайфи тароқ кўринади. Балки уйғотиб балога ҳам қолиб кетишим мумкин, деган ўйда индамай қўя қолдим. Аммо ўзим таҳорат олиб ташқарига чиқдим. Ҳамма Аъзамнинг қароргоҳи ёнида тўпланиб саф тортибди. Бирпасдан кейин имом чиқиб келди. Олдинги қаторлардан бирида турган эканман, менга кўзи тушиб илжайди.\n— Йўл чарчоғини тез енгибсиз, баракалла, — деди.\nАҳмаднинг таълимини олиб, намоз ўқиш тартибини анчагина ўзлаштириб олган эканман. Аввалгидек қийналмадим. Барча амалларни оби-тобида бажардим. Шундай қилишим шарт эди. Биринчидан, ўзим учун, иккинчидан, эҳтимол, битта-яримтаси “бехосдан” нигоҳи тушиб қолиши мумкин эди.\nНамоз якунланганидан кейин ҳамма яна ўзининг кулбаси томон кетди. Мен ҳам собиқ шогирдларим билан нигоҳимиз тўқнаш келиб, лекин гаплашолмай ортимга қайтдим.\nПалатка қуриш ҳақида гап бўлган эди. “Элдан қолмай, менга нисбатан бировда шубҳа уйғонмасин”, деган ўйда энди ташқарига чиқмоқчи бўлганимда, Аъзамнинг одамларидан бири оқ яктак ва иштон кўтариб келиб қолди.\n— Биродар, сафимизга қўшилганингиз қутлуғ бўлсин. Ҳазрати имом Аъзам жаноблари сиздан ниҳоятда миннатдор, — деди ва олиб келганларини қўлимга тутқазди.\n— Шеригимга-чи? — дедим мен ҳам бир дунё табассум билан.\n— Биродар, — деди у таъкидлаб, — сиз билан бирга келган инсон энди биродарингиз бўлади. Бизда шерик деган калима ишлатилмайди. У биродаримизга оромини олиб бўлганидан кейин либос тортиқ қиламиз. Мана булар сизу бизнинг бирдамлигимизга кўп ёрдам беради.\nЯна нимайкан, деб унга термилиб турсам, бир пайт қўйнидан шприц ва учта сигарета донасини узатди.\n— Нима бу? — дедим мен гўё ҳайратим ошиб.\n— Қайси бирини хуш кўрсангиз, ўшанисидан бемалол фойдаланаверинг, — дея хунук илжайди у ва орқасига қайтиб кетди.\nМен жойимда ҳайкалдек қотдим ва кўп нарсага ақлим етгандай бўлди. Ғижиндим. Ва гарчи истамасам-да, азбаройи тузиб қўйган режамга путур етмасин, деган ўйда кийимларни кийдим.\n— Айнан сиз учун тикилган экан, — деди ётганлардан бири бошини кўтариб.\n— Раҳмат, — дедим унга зўрма-зўраки илжайиб қарар эканман.\n— Анавиндан фойдаланасизми, биродар?\n— Бир четга суриб қўйибсиз-ку.\n— Манавими? — дедим мен шприцни қўлимга олиб.\nУ “ҳа”, дегандек бошини қимирлатди.\n— Шунга қолганда бир оз нўноқман-да, шу ёшга кириб ҳатто чекиб ҳам кўрмаган эканман, — дедим ғазабимни ичимга ютиб.\n— Ҳечқиси йўқ. Бу ерда тезда ўрганиб оласиз. Шунда Оллоҳ йўлида ҳеч нарсадан қайтмайдиган бўласиз, — деб у секин ўрнидан турди.\nЁтганида билинмаган экан. Турганидан кейин, рости, арвоҳдан фарқи қолмади унинг. Шунақанги озиб кетганки, рўпарангизда қуп-қуруқ устихон тургандай.\n— Менинг лақабим, — деди у қўлимдан шприцни берухсат олар экан, — Ғиёсиддин.\n— Менинг исмим эса Собир.\nИсмим унга ёқмади шекилли, афтини бужмайтириб қараб қўйди ва эринмасдан оддий стаканга оппоқ кукунни тўкди-да, ёнидан суюқлик тўла шишачани олиб унинг устидан қуйди. Сўнг яхшилаб аралаштирди. Кейин тайёр бўлган суюқликни шприц билан тортгач, бўртиб турган томирига игна санчди. Кўзлари юмилди. Юзи қизарди. “Оҳ!” деди чуқур нафас чиқариб...\nОдамгарчилигу тириклигини аллақачон йўқотиб қўйган бу нусханинг, менимча, энди бу ердагиларга ҳам кераги бўлмай қолган бўлса керак.\nДилим хира тортиб ташқарига чиқдим. Қоронғида қабрдан чиққан “мурда”лар анча наридаги бўш ерга палатка қуришмоқда эдилар. Уларнинг бақир-чақири, кулгиси баланд эди. Демакки, хушчақчақ, демакки, менга берилган инъомдан улар ҳам баҳраманд бўлишган.\nҚурилишга қўл солишай деб бордим ёнларига. Аввалига ҳеч ким менга эътибор бермади. Афтидан, танишмади шекилли. Анграйиб туравердим. Ниҳоят биттаси ёнимга келиб:\n— Биродар, сиз бугун меҳмонсиз, дам олишингиз керак, — деди.\n— Зерикдим, сизлар меҳнат қилиб турганларингизда мен четда қолиб кетсам тўғри келмас.\n— Яшанг, — дея мақтади у мени, — иродангиз мустаҳкамлиги, иймонингиз бутлиги шундоққина кўриниб турибди.\nУч соатлар чамаси тинимсиз меҳнат қилинганидан кейин иш охирлади. Ҳамма ҳориб-толди. Янги битган “иморат”нинг эшиги ёнида тўпландик. Кейин чордона қуриб ўтирдик. “Тун ярмидан ўтди. Бундан кўра, ётоққа кириб дам олинса яхши эмасми? ” дея ўйладим мен. Аммо уларнинг кўзларида алланимадандир умидворлик бор эди. Ҳайрон бўлдим, нимани кутишаётган экан, деб. Бир оздан кейин ҳамма нарса равшан бўлди.\nАъзамнинг қароргоҳидан чиқиб келган “соқолтой” ҳаммага икки донадан сигарета улашиб чиқди. Ўтирганлар сапчиб ўринларидан туриб кетишди. Мен эса қўлимдаги сигарета доналарини секин ҳидлаб кўрдим. Чекмаганлигим боис унинг нима эканлигини билолмадим. Бу пайтда бошқалар ўзлариникини тутатиб улгуришган эдилар. Чекишлари бошқача эди. Тутунни жон-жаҳдлари билан ичларига ютиб, бир оз ушлаб турганларидан кейин, хўрсинишга ўхшаш нафас чиқарардилар тутунга қўшиб. Наша кайфини бир марта синаб кўрдим. Лаззати қанақа бўлишини билиб олдим. Ҳақиқатан ҳам бошқача. Бироқ бу бошқачалик эртага одамни “бошқача” қилиб ташлашини иккинчи марта бундан уч соатлар муқаддам кўрдим.\nСекин ётоқ томонга кетаётиб, қўлимдаги сигарета доналарини эзғилаб ташладим.\nЭндигина Аъзамнинг қароргоҳи ёнига етганимда, палатка ичкарисидан аёл кишининг кулгиси эшитилди. Шумлигим тутди. Аъзам деганларининг ҳақиқий башарасини билиб олиш учун аввал ўзимизнинг палаткага кириб, ҳамманинг ухлашини кутдим. Бирор соатга яқин вақт ўтганидан кейин чодирдан ташқарига чиқдим. Ўйлаганимдек, атроф сув қуйгандек жимжит эди. Фақат узоқ-узоқдан ҳашаротларнинг чириллаган овозлари эшитилиб турарди.\nСекин имомнинг ётоғи эшиги ёнига бориб, ичкарига қулоқ тутдим. Бирорта садо эшитилмади. Ўша пайт жосусликда орттирган тажрибам қўл келди. Овоз чиқармасдан оёқ учида ичкарига кирдим. Биз кундузи ош еган жойимизда ҳеч ким йўқ эди. Аммо тўсилган “девор” ортидан хира ёруғлик таралиб турарди. Билдимки, ҳурматли бошқон шу томонда ором олиш билан овора. “Энди, тақсир, озгина безовта қиламиз, чидайсиз”, — дея хаёлимдан ўтказиб, ётоқ томон мўраладим. Албатта, бировнинг тўшагига мўралаш одобдан эмас. Лекин мен кимлигини аниқламоқчи бўлган одам оддийгина “биров” эмасди.\nИкки томонида иккита соҳибжамол чироқнинг хира ёруғида “валломат”ни опичлаб олишганча пишиллабгина ухлашар эди. Уларнинг ҳар иккаласининг нозик бадани ҳеч нима билан бекитилмаганди. Номини эсимдан чиқариб қўйган қайсидир машҳур рассом худди шунақанги аёлнинг суратини чизгани эсимга тушди.\nАввал иккала гўзални гипноз қилдим. Билсангиз, одам ухлаётган маҳали ҳушёрлигидагига нисбатан тезроқ “ихтиёрингиз”га ўтади. Кейинги навбат Аъзамга келди. Амримга бўйсунадиган даражага етганидан кейин ўрнидан турди. Албатта, менинг хаёлий буйруғим билан. Сўнг биз “девор”нинг иккинчи томонига ўтдик.\n— Исминг нима? — дея сўрадим ундан.\n— Аъзам, — жавоб қилди у кўзлари юмуқ ҳолда.\n— Бунисини биламан. Ҳақиқийси?\n— Бу ерда туришларингдан мақсад нима?\n— Давлатни эгаллаш.\n— Ҳе, овсар, шу ердаги наркоманларинг билан бутун бошли давлатни эгаллайсанми?\n— Қўшимча куч келади.\n— Афғонистондан. Легионерлар.\n— Қанақа легионерлар?\n— Араблар, ораларида инглизлар ҳам бор.\n— Нега бу ердагиларга тинимсиз наша улашяпсан?\n— Улар бутунлай итоаткор бўлиб қолиши керак. Кейин ўлимдан ҳам қўрқишмайди.\n— Ҳамма бир таъминланадими?\n— Бошқарувдагиларга берилмайди. Асосан иродаси бўшларга, фикри айниб қоладиганларга.\nБир пайтлар манқуртлар ҳақида эшитган эдим. Ёш, кучга тўлган йигит танлаб олинаркан-да, унинг сочи тақир қилиб олиниб, бошига янги сўйилган туянинг териси ёпиштирилиб, устидан маҳкам боғлаб қўйиларкан. Ундан кейин ўша йигит жазирамага ўтқазиб қўйиларкан. Тери аста-секин қуриб, каллани сиқар, шу билан бирга унинг ичидаги онгу шуурни суғуриб оларкан. Қарабсизки, орадан ҳафта ўтмай ҳалиги бақувват йигит манқуртга, яъни сиздан бошқага итоат этмайдиган қулингизга айланаркан. Энди эса яна бошқача йўли топилибди-да.\n— Аввал нима иш билан шуғуллангансан?\n— Ишлашга улгурмаганман. Икки марта қамалганман.\n— Биринчисида ўғирлик қилиб қўлга тушганман. Иккинчисида қўшнимизнинг ўн беш яшар қизини зўрлаб қўйганман.\n— Вой аблаҳ-э, энди диннинг пешвоси бўлиб олдингми?\n— Одамлар эргашаяпти орқамдан.\n— Бу ерга келганларнинг ҳаммаси рўйхатга олинадими? Орқасидан айғоқчи қўйиладими?\n— Рўйхат қани?\nУ чодирнинг иккинчи тўри томон юрди. Мен унга эргашдим. Аъзам эгилди-да, қоронғида алланималарни титкилай бошлади.\n— Шам олиб кел, — дедим.\nУ қаддини тиклаб ётоғи томон кета бошлади.\n— Тўхта, ўзим олиб келаман.\nИкки гўзал бутун борлиқни унутганча беозоргина бўлиб ширин уйқуни уришаяпти. Агар буларни уйғотиб: “Нега бу ерда сарсон-саргардон бўлиб юрибсизлар?” деб сўрасангиз, бирдан кўз ёш тўкишади, алданиб қолишганларини, мажбурлаб олиб келишганларини айтишиб уввос солишади. Асло ўзларини айбдор ҳисоблашмайди...\nХаёлимдан ўтган гаплар билан санамларга қараганча бир оз туриб қолибман. Бирдан ўзимни ўнглаб, мойчироқ билан орқага қайтдим.\nАъзам латта-путталарни нари сурган эди, сейф кўринди. У кодли экан. Аъзам бирпасда очди-да, ичидан қалин, қоп-қора дафтарни олди.\nҚора дафтар қора рўйхатга бой экан. Унда бу жамоанинг қачон ташкил бўлгани, шундан бери нечта одам келган, исм-фамилияси, лақаби, қаерданлиги — ҳаммаси ёзилган экан. Рўйхатнинг энг сўнгида менинг исмим турарди. Исмимнинг тўғрисига “Бобо” деб ёзиб қўйишибди. Кулгим қистади. Умрим бино бўлиб шунақа лақаб орттираман, деб ҳечам ўйламагандим. Ёшлигимда “Чайир, Чаққон” деган лақабларнинг эгаси бўлганман, лекин Бобо... Яна бир ажабланган нарсам шу бўлдики, исмимнинг тўғрисига расмимни ёпиштириб қўйишибди. Мен расм бермаган бўлсам, суратим қандай буларнинг қўлига тушиб қолганлиги ҳайратлантирди.\n— Ким берди суратимни? — сўрадим Аъзамга жаҳл билан тикилиб.\n— Ўзимиз олдик, — дея жавоб қилди у.\n— Чодирга махсус фотоаппарат ўрнатилган. Қайси янги одам бу ерга кирса, суратга олинади.\nШу пайт чодир ташқарисидан қадам товушлари эшитила бошлади. Мен Аъзам билан суҳбатни шу ерда тўхтатишга мажбур бўлдим. Сўнг қора дафтарни сейфга, Аъзамни эса анави икки санамининг қўйнига жойлаб, ўзим секин ташқарига қулоқ тутдим. Қадам овозлари тиниб, жимжитлик яна ҳукмронлигини ўрнатди.\nНонуштадан кейин кутилмаганда Аъзам ҳаммани йиғиб қолди. Бизнинг ётоқдагиларнинг айтишига қараганда, у бунақа қилиб эрталабдан ҳеч кимни тўпламаган экан. Хаёлимдан: “Бирон нимани сезиб қолдимикин? Қаерда хатога йўл қўйдим?” деган ўй ўтди. Сўнг тезгина бориб, Аъзамнинг чодири ёнида қатор турганларнинг сафига қўшилдим.\nБир пиёла чой ичгунча ҳам бўлмай Аъзам қароргоҳидан ўта ғамга ботган ҳолда чиқиб келди ва ҳар биримизга биттама-битта синчиклаб назар ташлаб чиққанидан кейин хаста товушда гап бошлади:\n— Биродарлар, шу кунгача бу даргоҳда ҳеч кимнинг бузғунчилик билан шуғулланганлигини билмайман. Лекин куни кеча кимдир бу ердаги соф, покиза ҳавони булғамоқчи бўлган. Оллоҳга қасам, худди шундай бўлган!\nЙиғилганлар орасида бирдан ғала-ғовур бошланиб кетди.\n— Биз унинг кимлигини ҳам биламиз. Бизнинг амримизга бўйсунишни истамадими, у биздан эмас. Кофирларга эса шариатимиз бўйича ўлим белгилаб қўйилган. Аслида ҳам бекорга шу ерни макон тутмадик. Азбаройи кофирларни ер юзидан супуриб ташлаш, хотин-қизларимизни паранжига киритиш, эркакларни соқол-мўйлов қўйдириш ва салла ўратиш, шунингдек, халифалик давлатини барпо этиш бош мақсадимиздир! Кимки бизга қарши турса, миллатидан қатъи назар, итнинг ўлимига дучор бўлади. Бугун бир гуруҳ биродарларимиз ўз ерида давлатни қўлга олиш мақсадида жиҳод қилишмоқда, эртами-индин бизнинг галимиз ҳам келади, иншооллоҳ!\n“Нутқинг ёмон эмас экан, гапир, яна нималар деб алдамоқчисан?” дея хаёлимдан ўтказдим мен.\n— Кимларнингдир буюртмасига кўра сафимизга кириб олган кофир орангизда! — дея ҳайқирди Аъзам наъра тортиб.\n“Кофирга ўлим!!!” деган бақириқлар ҳар томондан янграй бошлади. Шунда Аъзам уларни яна қўл ишораси билан тинчитди-да, тўғри мен томонга кела бошлади.\nУ аввалига мени худди энди кўриб тургандай бошдан-оёқ кузатиб чиқди. Сўнг елкамга қўлини қўйди-да:\n— Нима дейсиз, биродар, ким бўлиши мумкин ўша одамсифат махлуқ? — дея сўради.\n— Ўлимдан хабарим бор, лекин... Янги одамман, ҳали бирортани яхшилаб таниб олишга улгурганим йўқ, — дедим имкон қадар юмшоқ гапиришга уриниб.\nШунда у кўзларимга тикилди. Гўё мазмун уқмоқчи, кимлигимни билмоқчи бўлди. Аммо ютқазди. Нигоҳининг бардоши етмай, кўзларини олиб қочди.\n— Мен сизни, биродар, тушимда кўрибман. Ярим тунда иккаламиз боғ-роғларни айланиб юрган эканмиз. Қизиғи, худди шу тушни янгаларингиз ҳам кўришибди. Бу ёғига нима дейсиз? — деди у соқолини силаб.\n— Билмадим, бунақанги нарсаларга ақлим етмайди, — дедим унга жавобан.\n— Яхши, — деб у қўлидаги кеча кечаси мен эзғилаб ташлаган сигарета доналарини бурнимнинг тагига келтириб кўрсатди. — Сизга танишми, биродари азиз?!\nЖавоб қилмадим. Индамай юзига термилиб туравердим.\n— Сен биздан эмассан! Сен кофирлар авлодидансан! — дея у орқага бурилган киши бўлиб бирдан жағимга мушт тушириб қолди.\nЗарба унчалик қаттиқ эмас экан-у, лекин йиқилишимга тўғри келди. Йиқилишим билан қолганлар ҳам менга ташланишди. Ҳеч бунақанги ҳолатга тушмаган эдим. Бошинг, кўзинг, қорнинг демасдан бор кучи билан тепишарди улар. Мен фақат ҳимояландим. Оёқларимга тегаётган зарбаларга эътибор бермаган эсам-да, нозик жойни мўлжаллаганларнинг оёқларига уриб турдим. Шу ҳолатимда Шерзод билан Элёрнинг бошқаларга қўшилиб мени калтаклаётганликларини кўриб қолдим. Аламим бўғзимга келди. “Сенларни шу умидда тарбиялаган эдимми?” деган ўй ўтди хаёлимдан. Орадан бирор уч-тўрт дақиқа ўтиб Аъзам биродарларини тўхтатди.\n— Жазо чодирига олиб боринглар-да, устидаги кийимларини ечинглар. Бу лойиқ эмас бизнинг кийимда ўлишга. Ўзиникини кийдиринглар, ундан кейин қатл қилинглар! Аввал терисини шилинглар, ундан кейин бўғизланглар! — дея амр қилди у.\nМени судрашиб жазо чодири томон олиб кетишди. Атайлабдан ўзимни ҳолдан тойиб қолган одамдай кўрсатиб, оёқларимни судрардим.\nЧодирга киришимиз билан мени ўртада турган ёғоч томонга итқитишди. Йиқилаётиб мени бўғизлашга чоғланаётганларга разм солишга улгурдим. Уч киши — учаласининг ҳам елкасида автомат осиғлиқ. Биттаси келиб автоматини пешонамга тиради, иккитаси қўлларимни қайириб ўрнимдан турғизишди ва энди кийимларимни ечишаётганида, автомат тираб турган соқолтойнинг ияги тагидан чунонам тепдимки, осмонга ярим метр кўтарилиб, чалқанчасига қулади. Қўлларимни қайирганлар эса бир-бирининг пешонасига тўқнашиб кетишди. Албатта, менинг ёрдамим билан. Ҳамма ишни жуда тез бажаришим керак эди. Агар икки дақиқадан кўп сарфласам, ниятимга етолмасдим. Шу боисдан пешоналарини ушлашиб нима воқеа содир бўлаётганлигини ҳали англаб етмаган икки соқолтойнинг орқа миясига мушт тушириб, ҳушидан кетказдим. Сўнг жағини сололмай қийналаётган соқолтойга кўмаклашиб юбордим. У ҳам узоқ муддатли уйқуга кетганидан кейин автоматлардан бирини олиб, қолганларининг ўқдонини суғуриб, шолваримга қистириб қўйдим. Шундан кейингина чодир эшигининг ёнига бориб ташқарини кузатдим.\nҲамма аста-секин тарқаяпти. Шерзод билан Элёр тўғри мен томонга келаяпти. Лекин Аъзам кўринмайди. Уни отиб ташламоқчи эдим. Шунда бу ерда парокандалик бошланар, то ўзларига келиб олгунларича эндиликда душманимга айланиб қолган шогирдчаларимни олиб жуфтакни ростлашга улгурган бўлардим. Бунақа режа албатта бир оз қўполроқ эди. Лекин натижа беришига шубҳа қилмасдим.\nШогирдларим жазо палаткасига яқин қолганларидан кейин бир-бирига қарашди. Ниманидир англаб етишди, шекилли, бирданига югуришга тушишди. Ўшанда мен командирим Батинков бўлолмаслигимга илк бора амин бўлдим. Қанча нарсани билсам-да, шогирд етиштиришда нўноқ эканман. Агар устозлик қўлимдан келганида, анави иккита — она сути оғзидан кетмаган гўдак бу йўлга кириб кетмаган бўларди. “Аҳмоқ болалар, устозларингнинг даражасини ҳеч қурса сенлар озгина билардинглар-ку. Шу аҳволда унга ҳужум қиласанларми?”\nЭлёр оёғимга чалиниб ўмбалоқ ошиб кетди. Шерзодни елкасидан ушлаб қолдим-да, биқинига мушт туширдим. У инқиллаганча чўк тушди. Ҳозирча менга уларнинг ўзларини билмай ётганлари кўпроқ керак эди. Мен аяйман, эвазига иккиси ҳам халақит беради. Шерзодни орқа миясига авайлабгина уриб, ҳушидан кетказиб қўйдим. Элёрни эса оёқ-қўлини, аслида, мен боғланишим керак бўлган ип билан боғлаб ташладим. Кейин оғзига латта тиқиб қўйдим. Ва югуриб чодир эшигининг ёнига бордим-да, яна ташқарини кузатдим. Одамларининг мен билан узоқ қолиб кетганлигидан Аъзам хавотирга тушган шекилли, қароргоҳидан безовталаниб чиқиб, бир оз аланглаб турди-да: “Мулла!” дея бақирди. Елкасига автомат осиб олган соқолтойлардан бири унинг ёнига чопиб борди.\n— Бориб хабар ол-чи, анавилар нима қилишаяпти, йўқолиб кетди? — деярли бақириб буйруқ берди Аъзам.\nБу пайтда мен унинг пешонасини мўлжалга олиб улгурган эдим. Қўлимдаги автоматнинг тариллаши уни ерга қулатди. Соқолтой эса ўзини ерга ташлади-да, мен томонга пала-партиш ўқ ота бошлади. Бирпасда ҳаммаёқда тўс-тўполон қўпди. “Ҳазратни ўлдиришди!” “Динсизни ушланглар! ” деган ҳайқириқлар янгради. Мен ортимга қайтиб жазо палаткасининг иккинчи томонини пичоқ билан йиртиб ташладим ҳамда ташқарига отилиб чиқдим-у, иккитасига дуч келдим. Улар менга ҳайратланиб, карахт ҳолда қараб туришарди. Овсарликлари уларни ерга қулатди.\nШундан кейин ҳақиқий уруш бошланди. Палаткалар оралаб югураман: гоҳ энгашаман, гоҳ қад ростлайман, қисқа-қисқа ўқ узаман ва шу билан мени тутмоқчи бўлганларни баттар саросимага соламан. Эндиликда улар (соқолтойларнинг ҳаммаларида ҳам қурол йўқ экан. Қуролсизлар тоғ томонга ура қочишга тушиб кетишган эдилар) тўғри келган томонга ўқ узишарди. Биттаси ҳатто билмасдан “биродари”ни отиб қўйди ҳам шекилли.\nБир пайт қарасам Шерзод билан Элёр ётган палатка ёна бошлабди. Эсхонам чиқиб кетди. Қош қўяман деб кўз чиқариб қўйишим ҳеч гап эмасди. Йўл-йўлакай учта соқолтойни ер тишлатиб палаткагача етиб бордим. Бунгача олов забтига олган эди. Агар яна озгина кеч қоладиган бўлсам, иккала шогирдим ҳам бутунлай куйиб кетиш хавфи шундоққина кўриниб қолганди. Бунинг устига, шамол ҳам пайдо бўлиб, тилсиз ёвни баттар кучайтириб юборди. Боягина бу ердан қандай чиққан бўлсам яна худди шундай алпозда ичкарига кирдим. Элёр дод солганча типирчилар, қўлларини ечишга уринар, аммо уддасидан чиқолмаганидан ўкириб йиғлар эди. Шерзод эса ҳамон ҳеч нарсани билмай мурда мисол қимирламасдан ётарди. Аввал Шерзодни елкамга олдим-да, йиртиқдан ташқарига улоқтириб юбордим. Кейин Элёрни олиб чиқдим. Бу пайтда бошқа яна учта чодирни аланга ўз домига олган экан. Ўқ овозлари эса бир оз босилгандай туйилди менга. Ва шогирдларимни шу ҳолича қолдириб, ўша онда-сонда қуролини ишлатаётганлар томон яқинлашдим. Ҳали олов тиғи етиб бормаган палатка бурчагига бориб қарасам, ўқ отаётганлар икки киши экан. Улар бир-бирига орқа бериб ўтириб олишган, худди кинолардагидек, мен эса уларнинг ён томонида турибман. Секин аввал ўнг томондагисининг қўлини мўлжалга олдим ва тепкини босдим. Қўлидан қуроли отилиб кетган соқолтой типирчилаб қолди. Унинг аҳволини кўрган шериги ҳам автоматни анча нарига отиб юборди-да, ўзи иккала қўлини ҳам осмонга кўтариб:\n— Тавба қилдим! Тавба қилдим! — дея бўкириб йиғлашга тушди.\nМен унинг ёнига боришга шошилмасдан, аввал атрофни яхшилаб назоратдан ўтказдим. У ер-бу ерда оқ кийимлиларнинг мурдалари ётар, агар ҳисоблаб чиқилса ўнтадан ошмасди. Қолганлари қаёққа даф бўлганлигига ҳайрон эдим. Шунда биздан икки юз метрча нарида Аъзамнинг бир гуруҳ одамлари тоғ томонга қочиб кетишаётганлигига кўзим тушди. Ҳаммаси тушунарли эди. Қўлида қуроли борлари мен билан олишишга ҳаракат қилишган, қолганлари эса бирин-кетин биродарларининг ерга ағанаётганлигини кўрганларидан кейин қочишга тушишган. Секин ўрнимдан турдим-да, мендан садо бўлавермагач, чўккалаб олиб йиғлашга тушган соқолтой ва қўлидаги оғриққа чидолмасдан у ёқдан-бу ёққа думалаб ўкираётган ярадорнинг ёнига бордим.\n— Акажон, мен сизга ҳеч нарса қилмадим! Кўрсам ҳам отмадим... Қўлим қонга беланишидан қўрқдим! — дея ялина бошлади қуролини ўзи отиб юборган соқолтой.\n— Меники эса ботиб бўлган. Яна ботса нима қипти! — дедим унга хунук иржайиб.\n— Акажон, отамнинг битта-ю битта ўғлиман, раҳм қилинг, иккита болам ҳам бор!\n— Унда бу ерда... еб юрибсанми, ит! — деб уни тепмоқчи бўлдим-у, лекин ўзимни босдим.\nУнга ярадор асирни опичлатиб, шогирдларимнинг олдига ҳайдаб бордим.\nСоқолтой ярадор шеригини секин ерга туширди-да, ўзи Элёрнинг ёнига ўтирди.\n— Буларнинг нима кераги бориди? — деди Элёр менга алам билан тикилиб.\n— Сенга қоровуллик қилиб туради, — дедим мен илжайиб.\n— Мана шунақанги ишлар қилишингизни деяпман! — деб бўкириб юборди у кутилмаганда.\n— Вой, итвачча! — деб унинг ёқасидан ушлаб ўрнидан турғаздим.\n— Сизнинг бекорга келмаганингизни яхши билардим. Сиз қип-қизил кофирсиз! Дўзахийсиз, тушундингизми?! Шунча биродаримнинг қонини оқиздингиз. Энди мени ҳам ўлдиринг!\nУ сўнгги гапини бўғилиб, йиғламсираб айтди.\n— Отанг ўлдирсин сени! — дедим энди унга ўқрайиб. — Ҳозирча тирик юр!\n— Собир!.. Собиржон! — дея югурганча келиб қолди шу маҳал Амин.\nОчиғи, у менинг буткул ёдимдан кўтарилган экан. Кўриб бир оз чиройим очилди. Аммо у менинг ёнимгача етиб кела олмади. Унинг орқа томонида пайдо бўлган бошқа соқолтой автоматини тариллатиб ўқдонини бўшатди. Амин бечоранинг илма-тешик бўлмаган жойи қолмади. Мен ўзимни ерга ташлаб, Аъзамнинг йигитига кетма-кет ўқ уздим. Ва унинг кўкрагидан қип-қизил қон отилиб чиқди-да, ёнига қулади.\nАминнинг жони қаттиқ экан, мен унинг қотилини бир ёқли қилгунимча, хириллаб нафас олиб турди-да:\n— Отамга айтинг, мени кечирсин... — деди ва боши бир томонга қийшайиб қолди.\nКўзимдан ёш чиқиб кетди. Ахир уни уйига олиб бормоқчи эдим. Афсус, қўлимдан келмади. Аламига бақрайиб қараб турган Элёрнинг башарасига мушт тушириб юбордим...\nБир сидра ҳамма жойни назоратдан ўтказиб келгунимча асирга тушганларни ўз ҳолича қолдирдим. Уларга нисбатан шунчалик нафратим ошиб кетган эдики, қочиб кетиб кўзимдан йўқолишига ҳам рози эдим. Буни қарангки, ҳеч бири қочмабди. Атрофда даф қилиб қолиши мумкин бўлган биронта одамни ҳам тополмай қайтиб келсам, тўрталаси ҳам бошлари ерга эгилганча маъюс, ғамгин ҳайкалдай ўтиришибди (Аминнинг баданини ўқ ёмғири тешиб ўтганида Шерзод ўзига келган эди).\n— Бир-бирингни боғла! — дея бақирдим уларнинг кўйлакларини ечиб олиб.\nВажоҳатим ўта қўрқинчли бўлса керакки, учаласи ҳам ўринларидан сакраб туришди. Элёр икки кўзи ёшга тўлиб ҳамроҳларидан нажот кутгандек олазарак боқарди.\nЎзларича дунёни ағдар-тўнтар қилиб юбормоқчи бўлганларнинг тўрт вакилини Аъзамнинг қароргоҳи ёнига олиб келдим. У ерда бошқоннинг жасади қонга беланиб ётар эди. Асирларнинг кўзлари олайиб кетди. Икки шогирдимнинг эса кўзларидан ёш сизиб чиқди. Ранглари оқарди. Ахир улар шу пайтгача ҳатто ўлик кўришмаган. Ҳозирги манзара эса ўта даҳшатли эди. Ҳар иккисининг ҳам қай аҳволга тушганларини тусмоллаб билиб олдим. Агар ҳали она сути оғзидан кетмаган бу гўдакларнинг ўрнида мен бўлганимда ҳам, эҳтимол, шу кўйга тушган бўлар эдим.


Ҳизб-ут-Таҳрир исломий гуруҳи душанба куни Тожикистон пойтахтида рўй берган портлашга алоқадорлиги ҳақидаги даъволарни рад этди.\n23 январ 2021, Тошкент вақти: 09:17\nГуруҳнинг бугун тарқатган баëнотида¸ Ҳизб-ут-Таҳрирнинг терроризм¸ зўравонлик ва қуролли курашга аралашмаслиги айтилади.\nБаëнотда¸ портлаш баҳонасида Душанбе ҳукуматининг гуруҳ аъзоларига нисбатан таъқибларни кучайтириши хусусида хавотир билдирилган.\nИсломий халифат барпо қилишни ўз олдига мақсад қилган Ҳизб-ут-Таҳрир гуруҳи фаолияти айрим Марказий Осиë давлатлари ва Россияда таъқиқланган. Ташкилотнинг юзлаб аъзолари конституцияга қарши турли оғир жиноятларда айбланиб¸ узоқ йиллик қамоқ жазосига ҳукм қилинган.


ОАВ: Android Pay 26 августдан ишга туширилади » Ўзбекистон янгиликлари – Zamin.uz\n25-08-2015 | 09:21\nZAMIN.UZ / Спорт / 25 Август 2015 года517\nОАВ: Android Pay 26 августдан ишга туширилади\nGoogle компанияси AndroidPay тўлов тизимини АҚШда 26 августдан ишга туширмоқчи. Бу ҳақда Android Police нашрига асосланиб Kun.uz хабар бермоқда.Бу ҳақда расмий ахборот берилмаган. Бироқ тизимнинг ишга туширилиши санаси ҳақида McDonald's тамаддихоналар тармоғи ходимлари берган маълумотлардан маълум бўлган. Уларга 26 августдан Android Pay орқали тўловларни қабул қилишга тайёр туришлари уқдирилган. Йўриқномада кўрсатилишича, McDonald's ходимлари Apple Pay’дек амалларни бажаришлари лозим. Google одатда йирик янгиликларни чоршанба куни чоп этиши ҳам Android Pay 26 августдан ишга туширилиши фойдасига гапирмоқда.Android Pay тизими Apple Pay каби ўзидан маълумотларни узатиш NFC технологияси ёрдамида тўлов терминаллари билан ишловчи виртуал банк ҳисоб рақамини акс эттиради.


Ўзини ўзи банд қилган шахс сифатида мустақил ҳамширалик билан шуғулланишга рухсат берилади – Газета.uz\nҲукумат қарори билан ўзини ўзи банд қилган шахс сифатида мустақил ҳамширалик билан шуғулланишга рухсат берилади. Мустақил ҳамшира фаолиятни амалга оширишдаги ҳаракатлари учун шахсан жавобгар ҳисобланади.\n18 сентябрь 2021, 13:43 Жамият\nҲукумат қарори билан ўзини ўзи банд қилган шахс сифатида «ҳамширалик иши» фаолиятини амалга ошириш тартиби тўғрисидаги низом тасдиқланди. Бу ҳақда «Huquqiy axborot» Telegram-канали хабар берди.\nНизомга кўра, ўзини ўзи банд қилган шахс сифатида «ҳамширалик иши» фаолияти билан шуғулланишга ўрта тиббий (ҳамширалик иши, даволаш иши, акушерлик иши) ёки олий ҳамширалик иши бўйича олий маълумотга эга бўлган, давлат ёки нодавлат тиббиёт ташкилотида ишламайдиган шахсларга (ҳамшира) рухсат берилади.\nБунинг учун ҳамшира махсус мобил илова ёки солиқ тўловчининг шахсий кабинети орқали ёхуд давлат солиқ хизмати органига келган ҳолда рўйхатдан ўтади. Ҳамширага маълумотнома расмийлаштирилиб, шу асосда Соғлиқни сақлаш вазирлигининг ахборот дастурида рўйхатдан ўтади ҳамда мустақил ҳамшира сифатида фаолиятини бошлайди.\nНизомга кўра, мустақил ҳамширанинг шифокор кўрсатмасисиз ҳамда унинг тавсияси асосида аҳолига мустақил тиббий маслаҳат ва муолажаларни бажариш бўйича ҳуқуқлари белгиланди. Шунингдек, мустақил ҳамширага стерилизация қилиниши талаб этиладиган тиббий буюмлардан фойдаланган ҳолда аҳолига тиббий муолажаларини бажаришига, дори воситалари қабул қилишда ножўя таъсир ҳолатини аниқлаш мақсадида қўйилган синама ҳолатини баҳолашга рухсат этилмайди.\nМаълумот учун, мазкур фаолият билан президент фармонига кўра, ССВнинг тегишли ахборот тизимида 2022 йил 1 январдан бошлаб рўйхатдан ўтган шахслар шуғулланиши мумкин.\n«Газета.uz» май ойи бошида президент фармони билан 1 июлдан бошлаб ҳамширалик иши ўзини ўзи банд қилувчи фаолият турлари рўйхатига киритилиши ҳақида ёзган эди.\nЭслатиб ўтамиз, 2020 йилнинг 5 май санасида ўтказилган видеоселектор йиғилишида президент ўзини ўзи банд қилган аҳоли даромад солиғидан озод қилинишини маълум қилган эди.\nВазирлар Маҳкамасининг 2020 йил 23 декабрдаги қарори билан ўзини ўзи банд қилган шахс сифатида фаолиятни амалга ошириш тартиби тўғрисидаги низом ҳам тасдиқланган.\n«Газета.uz» 2 593\nҲамширалик иши ўзини ўзи банд қилувчи фаолият турига киритилади 6 май 2021, 12:47


Футбол мактаблари биринчилиги\nФутбол мактаблари ўртасида хар йили ўтказиб келинаётган шаҳар чемпионати ўйинларига старт берилди. Унда “Бунёдкор” ФК академия тарбияланувчилари ҳам иштирок этишмоқда. Биз улар иштирокидаги хар бир ўйинларга алоҳида эътибор қаратамиз ва клуб расмий сайтининг Академия бўлимида мунтазам ёритиб борамиз. Ўтган дам олиш кунлари “Бунёдкор” ва “Локомотив” клуби тарбияланувчилари 6 та ёш тоифасида ўзаро бир-бирлари билан беллашишди.\n“БУНЁДКОР-А” - “ЛОКОМОТИВ”\n2002 йилда таваллуд топганлар (2:0)\nКуннинг дастлабки учрашуви энг кичик ёш тоифасидагилар ўртасида кечди. Улар бор эътиборларини тўпни олиб қўйишга қаратишган бўлса-да, вазият гоҳ у, гоҳ бу томонда бўлди. Майдондаги яққол устунликни ҳеч бир жамоа ола билмади. Умуман олганда, бу ёшдагилардан бундан ортиғини кутиш ҳам бироз қийинроқ. Шунга қарамасдан ўйинда дарвозалар ишғол қилинди. Учрашувдаги биринчи гол мезбонлар томонидан киритилди. Бу вазиятда Диёрбек Раҳимқулов ўзини кўрсатиб, жамоасини олдинга олиб чиқди. Шундан сўнг меҳмонлар ўйинида пала-партишлик кузатила бошлади. Болакайлар анча “қизишиб” ўз дарвозаларидан яна бир гол олиб чиқишга мажбур бўлдилар. Ҳисоб эса ўйин охиригача ўзгармай қолди - 2:0.\nТажрибанинг иштиёқдан устунлиги\n2001 йил (7:0)\nКейинги беллашув 2001 йилда таваллуд топганлар ўртасида кечди. Ўйин бошланиши билан жамоалар тўпга эгалик қилиш учун катта куч сарфлашди, бу борада устунлик яққол мезбонлар томонида бўлди. Ҳисобни ҳам айнан улар очишди. Бу вазиятда Зокир Хасанов рақиб посбонини догда қолдира олди. Орадан кўп вақт ўтмай, Сардор Усмонов жамоасининг иккинчи голига муаллифлик қилди. Шундан сўнг меҳмонлар олдинга ўтишга интилишди. Аммо уларнинг уринишлари самарасиз якунлади, аниқроғи “локо”чилар ҳужуми майдон марказидаёқ узилиб қолаверди. Бундан эса майдон эгалари унумли фойдаланиб, навбатдаги голлар ёмгирини ёгдиришди. Учрашувда Музаффар Олимжонов дубль, Станислав Иргашев хет-трик қайд этиб, жамоасининг 7:0 ҳисобидаги йирик галабасига ўз ҳиссаларини қўшишди.\nЎйиндаги тенгликнинг ҳисобдаги акси\n2000 йил (3:2)\nУчинчи бахсда жамоалар 13 ёшлик тарбияланувчилар билан ўзаро тўкнаш келишди. Жамоалар дастлаб бир-бирларини хато қилишларини кутиб, қарши ҳужум тактикасини қўллашди. Уни муваффақиятли ниҳоясига етказиш дастлаб “қалдирғочлар”га насиб этди. Ихтиёр Холмўминов жамоасининг олдинга ўтиб олишини таъминлади - 1:0. Бироқ мезбонларнинг хурсандчилиги узоққа чўзилмади, тез орада “темирйўлчилар” ҳам голга гол билан жавоб беришди. Ҳисобдаги фарқ йўққа чиққандан кейин, томонлар ўйин темпини бироз туширишди. Лекин галабага интиладиган жамоа кўп кутиб турмаслиги аниқ эди ва шундай бўлиб ҳам чиқди. Энди ҳар икки клуб ҳам очиқ футбол намойиш эта бошлади. Эътиборга молик томони, биринчи бўлиб яна бунёдкорчилар рақиб дарвозасини ишгол қилишган бўлса, орадан ҳеч қанча вақт ўтмай, “локо” яна мувозанатни тиклади. Бу бахс дуранг билан нихоясига етади деб таҳмин қилинаётган пайтда, аниқроғи сўнгги сонияларда майдон эгалари уч очкони илиб кетишди - 3:2.\nКўп қисмли сериалнинг бошланиши ёҳуд чим устида ҳоккей\n1999 йил (10:0)\nНавбатдаги беллашувда жамоалар анча очиқ ўйин намойиш этишди. “Локомотив” илк сониялардан бошлаб олдинга катта куч билан ўтиб рақибга босим ўтказишга ҳаракат қилди. Аммо “Бунёдкор” вакиллари қарши ҳужумда меҳмонларни жазолашга мувоффақ бўлишди. Табиийки, учрашув бошиданоқ бутун жамоа бўлиб олдинга ўтиш тўгри йўл эмаслигини майдон эгалари ўз тенгдошларига голлари орқали “ишора қилишди”. Мезбонлар кенг фронт бўлаб комбинацион ҳужумларини ташкил қилиб, рақибларини жарима майдони ичига қамаб, дарвоза томон тинмай зарбалар “шодаси”ни ёгдиришди. Бундай вазиятлар табиийки, “Локо” посбонини анча қийин аҳволга тушириб қўйди. Натижада меҳмонлар жуда кўп марта ўйинни майдон марказидан бошлашларига тўгри келди. Ҳисоб эса 10:0 - “қалдиргочлар” фойдасига.\nСериалнинг кулъминацион нуқтаси\n1998 йил (9:0)\nБундан олдинги бахсда қайд этилган ўта йирик натижадан сўнг майдонга тушган ҳар икки жамоа учун ўйин қийин кечса керак деб ўйлаган таҳмин ўзни оқламади. Сабаби “Локо” “алам” ўтида ёнаётган бўлса, “қалдирғочлар” йирик галабадан ҳаволаниб кетиши мумкин эди. Аммо бу сафар ҳам мезбонлар укаларидан кам эмасликларини исботлаш учун бор кучлари билан ҳаракат қилишди. Рақиб ҳимояси дастлабки ҳужумларни қайтарганда, ишончлироқ кўринган эди. Бироқ учрашув мобайнида бу қарашлар унчалик ҳам тўгри эмаслигига амин бўлдик. Майдон эгалари қанотларда яхши ҳаракат қилиб “темирйўлчилар”ни жарима майдони ичига қамаб қўйишди. “Локомотив” дарвозаси томон йўл топиб олган “Бунёдкор” вакиллари навбатдаги голлар ёмгирини ташкил қилишди. Ушбу бахс 9:0 ҳисоби билан якунига етди.\n1997 йил (9:0)\nКуннинг сўнгги учрашуви 1997 йили таваллуд топганлар ўртасида кечди. “Бунёдкор” кўк, “Локомотив” оқ либосда ҳаракат қилди. Оқлар ўйиннинг 6-дақиқасига келиб кўкларнинг 6-рақамли футболчисига нисбатан жарима майдони ичида қўполлик ишлатишди. Натижада бош ҳакам меҳмонлар дарвозаси томон пенальти белгилади. Уни 11-рақамли Санжар Қодирқулов аъло даражада бажариб, ҳисобни очди. Тезкор голдан рухланган мезбонларнинг ўзларига бўлган ишончи икки хисса ошиб, тўп узатмалари аниқ чиқа бошлади. Ўз навбатида меҳмонлар ҳам таслим бўлишга ҳали эрта эканлигини тушуниб, олдинга ўтишга ҳаракат қилишди. Лекин уларнинг ҳавфли вазиятларини кўп холларда “қалдиргочлар”нинг 20-рақамли ҳимоячиси Ислом Қобилов узиб қўйди. Унинг ҳаракатлари, гавда тузилиши миллий терма жамоамиз аъзоси Анзур Исмоиловга ўхшаб кетади. Ҳаводаги тўпга бўлган курашда ҳам айнан у устунлик қилди. Натижада Исломнинг ҳаракатларидан рухланган жамоадошлари рақиб дарвозасини бирин-кетин ишгол қила бошлашди. Ўйин 9:0 натижаси билан якун топди.


1 октябрдан яна бир янгилик жорий этилади - xabar.uz\n1 октябрдан яна бир янгилик жорий...\n10.09.2021 21:40 0 9311\nПрезидент Шавкат Мирзиёев раислигида 10 сентябрь куни ахборот технологиялари соҳасида салоҳиятли кадрлар тайёрлаш ва иқтидорли ёшлар билан тизимли ишлаш масалалари муҳокамаси юзасидан видеоселектор йиғилиши ўтказилди. Бу ҳақда давлат раҳбарининг матбуот хизмати хабар берди.\n“Рақамли иқтисодиёт” мамлакатимиз тараққиётининг асосларидан бири сифатида белгиланган. Шу мақсадда “Рақамли Ўзбекистон – 2030” стратегиясини амалга ошириш бошланди. Жумладан, унинг доирасида ҳудудларда 89 та, тармоқларда 200 дан ортиқ лойиҳа ҳаётга татбиқ этилди.\nЙил бошидан буён, IT Park резидентлари сони 35 фоизга кўпайиб, уларда 6 мингдан ортиқ янги иш ўрни яратилган. Жорий йилнинг 8 ойида ишлаб чиқилган дастурий маҳсулотлар 26 миллион долларга экспорт қилинган. Келгуси 3 йилда иқтисодиёт соҳаларида яна 300 та лойиҳани амалга ошириш режалаштирилган.\nУшбу лойиҳалар, умуман, соҳа учун юқори малакали кадрлар тайёрлаш мақсадида Бирлашган Араб Амирликлари билан ҳамкорликда “Бир миллион дастурчи” лойиҳаси амалга оширилмоқда. Ҳозиргача бу лойиҳа доирасида 567 минг ўғил-қиз бепул сабоқ олди. Эътиборлиси, уларнинг 79 фоизи мактаб ўқувчиларидир.\nТадбир аввалида Бирлашган Араб Амирликларининг Ҳукумат ишлари бўйича вазири Муҳаммад бин Абдуллоҳ ал-Гергавий видеоалоқа орқали ушбу лойиҳанинг аҳамияти ҳақида ўз фикрларини билдирди.\nЙиғилишда ахборот технологиялари бўйича таълим шароитларини яхшилаш ва қамровини кенгайтириш масалалари муҳокама қилинди.\n2 мингдан ортиқ мактабнинг бирорта ҳам ўқувчиси “Бир миллион дастурчи” лойиҳасида иштирок этмагани кўрсатиб ўтилди.\nДавлатимиз раҳбари лойиҳани ҳар бир мактабга етказиш, зарур ҳолларда уларни қўшимча компьютерлар билан таъминлаш, болаларни ўқишга кенг жалб этиш муҳимлигини таъкидлади.\n– Бирорта мактаб “Бир миллион дастурчи” лойиҳасидан четда қолмаслиги керак, – деди Шавкат Мирзиёев.\nШунингдек, бундай ўқувлар жойлардаги Ёшлар маркази, “Ишга марҳамат” моно-марказлари негизида ҳам ташкил этилиши айтилди.\nБугунги кунда юртимизда ахборот технологияларига ихтисослашган 100 та мактаб фаолият юритмоқда. Келгуси икки йилда бундай муассасаларни 205 тага етказиб, 30 мингдан зиёд ўқувчиларни ўқитиш режалаштирилган.\nДавлатимиз раҳбари тарбия жараёнида миллий қадриятлар, ватанпарварлик руҳи асосий аҳамият касб этиши зарурлигини таъкидлади.\nЎқувчиларни мамлакатимиз тарихи, маданияти ва санъати билан кенгроқ таништириш, ҳарбий хизматчилар иштирокида ватанпарварлик дарслари ташкил этиш муҳимлиги қайд этилди.\nУмуман, Президент мактабларига инвестицион ва инновацион йўналишларни жорий қилиш бўйича янги тизим ташкил этилади. Инвестициялар ва ташқи савдо вазирлиги ҳамда Ташқи ишлар вазирлиги хориждан ўқув дастурлари, адабиётлар ва жиҳозлар, малакали педагоглар ва молиявий грантлар жалб қилишга кўмаклашади. Шунингдек, хорижий мактаблар билан ўқитувчи ва ўқувчиларни алмашиш дастурлари амалга оширлади.\nШавкат Мирзиёев таълим ахборот технологиялари


"Asab va ruhiyat" китоби, Zarifboy Ibodullayev\nTibbiyot, O´quv va metodik qo´llanmalar, Fan va ta`lim\nАсаб ва руҳиятга бағишланган ушбу китоб муаллифнинг деярли 25 йиллик кузатувлари асосида тайёрланган. Ундаги воқеа ва ҳодисалар инсонни ҳайратга солади. Одам ўзининг эътиборсизлиги ва қалтис ҳаракатлари билан асосий бойлиги бўлмиш саломатлигидан ажралишига бир баҳя қолган ҳолатлар, врачлар ва психологларнинг матонатли фаолияти ҳақида тўлқинланиб ўқийсиз.\nКитобдаги барча маълумотлар ҳаётда бўлиб ўтган воқеалар асосида ёзилган. Айниқса, оғир касалликларни психологик усуллар билан моҳирона даволаш ўқувчида катта қизиқиш уйғотади. Бемор психологиясини ўрганмасдан ва психологик усулларни қўлламасдан туриб, фақат дори-дармонлар билан чегараланиб қолиш деярли ҳар доим кўзланган натижани бермайди. Бу ҳақда муаллиф ўнлаб мисоллар келтирган. Ҳаттоки энди соғайишдан умид йўқ, деб хулоса қилинган вазиятларда психотерапевтик усулларни қўллаб, беморни оёққа турғазиб юборилган ҳолатлар кўп баён қилинган.\nКитоб илмий-оммабоп нашр тоифасига киради. Унда асаб ва руҳият бузилишига оид турли касалликлар ва тиббий-психологик ҳолатлар оддий китобхонга тушунарли тилда баён қилинган. Бу эса саломатлик билан боғлиқ қийин вазиятларда беморларга қандай тўғри йўл тутиш лозимлигини кўрсатади. Тиббиёт ходимлари эса ушбу китоб орқали бемор қалбига қулоқ солишни, унинг руҳий дунёсини асраб-авайлашни ўрганади, деб ўйлайман.


Халқим деган Ойбек абадиятга қолди..\nАйни кунларда Ўзбекистонда халқ ёзувчиси Мусо Тошмуҳаммад ўғли Ойбек таваллудининг 105 йиллиги хотирланмоқда.\nМусо Тошмуҳаммад ўғли Ойбек 1905 йилнинг 10 январида Тошкент шаҳрида, бўзчи оиласида туғилди. Аввал мактабда, кейин 1922-1925 йилларда эса Тошкент таълим ва тарбия техникумида таҳсил олди.\n1930 йили Ўрта Осиё Давлат университетининг ижтимоий фанлар факультетини тугатиб, шу ерда сиёсий иқтисоддан дарс берди. Ойбек адабиётга 1926 йили чоп этилган “Туйғулар” шеърий тўплами билан кириб келди. “Дилбар - давр қизи” (1931), “Ўч” (1932), “Бахтигул ва Соғиндиқ”, “Темирчи Жўра” (1933) достонлари, “Қутлуғ қон”, “Улуғ йўл”, “Олтин водийдан шабадалар”, “Қуёш қораймас” каби романлар муаллифи.\nОйбек ўзбек романчилигида илк бор Алишер Навоий образини яратган ёзувчи сифатида эътироф этилади. Унинг “Навоий” романи 1944 йилда нашр этилган эди.\nОйбек Пушкиннинг “Евгений Онегин” шеърий романини, Лермонтовнинг “Маскарад”, Мольернинг “Тартюф” драмаларини, шунингдек, антик адабиёт намуналарини ўзбек тилига ўгирган.\nОйбек 1968 йил 1 июлда 63 ёшида вафот этди. Вафотидан сўнг унинг 20 жилдлик тўла асарлари мажмуаси нашр этилди.\nОйбекнинг ҳаёт ва ижод йўли, совет даврида ижод қилган аксарият ўзбек ёзувчилари сингари бир қадар мураккаб. Ойбек ҳам кўп ижодкорлар сингари Сталин замонининг қатағон йиллари гурзиси зарбаларини ўз танасида татиб кўрди. У шўролар замонини мақтаб, Ленин, партия ҳақида шеърлар ҳам ёзди.\nЛекин унинг ғоялари тамоман бошқа эди, дейди адабиётшунос, филология фанлари доктори Бахтиёр Назаров.\n- Ойбек 20-йилларнинг бошлари¸ ўрталари¸ охирларида Чўлпонларга¸ Фитратларга ўхшаб халқининг дардини¸ азобини¸ орзусини¸ ўйини куйлади. Шунинг учун ҳам Ойбек деган ном чиқарди. Лекин энг даҳшатлиси шу бўлдики¸ шўро сиëсати¸ шўро мафкураси¸ шўро зуғуми ўз изини¸ ўз кучини кўрсатмаслиги мумкин эмас эди ва бу нарса Ойбекнинг дунëқарашига таъсирини кўрсатмасдан қолмади. Ойбек ўз дунëқарашининг қули бўлмаган тақдирда ҳам ўз дунëқараши тасарруфида¸ таъсирида шўроларни куйлади. Шўро мафкурасини¸ керак бўлса партияни¸ Ленинни¸ социализмни ва бошқани куйлади. Бундан қатъий назар¸ Ойбекнинг дарди¸ Ойбекнинг алами халқи билан¸ халқининг орзуси¸ халқнинг дарди билан эди. Шунинг учун ҳам ўзбек халқи уни Ойбек деб қолди¸ дейди Бахтиëр Назаров.\nЎтган асрнинг 30- йилларида Ўзбекистонда қатағонлар рўйхатига тушмаган ёзувчилар жуда кам қолган эди. Абдулла Қодирий, Усмон Носир¸ Чўлпону Фитратлар отилиб кетди, ўнлаб ижодкорлар қамоққа ташланди. Бу давр Ойбек учун ҳам тинч давр эмас эди. Ёзувчи Набижон Боқийнинг КГБ архивидан олган ҳужжатлари асосида яратилган “Қатлнома” асарида ёш ёзувчи Ойбек ҳақида ҳам фикрлар келтирилган. Асарда ёзилишича, Ойбек 1935 йилда Абдулла Қодирийнинг романларини қаттиқ танқид қилиб рисола нашр эттирган. Кейинчалик бу танқидлар Абдулла Қодирий устидан ўтказилган маҳкамадаги прокурорнинг айблов хулосаларида жиноят далили сифатида келтирилган.\nАдабиётшуносларга кўра, ўша қатағон йилларида НКВДнинг исканжасидан омон қолиш учун, аксар ёзувчи ва шоирлар бир-бирини чаққан ёки айблаган¸ НКВДнинг бу қатағон чиғириғидан жуда кам одам омон қолган. Ўша қатағон қилинган Абдулла Қодирий, Чўлпону Фитрат, Усмону Носирлар репрессия қурбонлари сифатида 1955 йилда оқланганидан сўнг, бу қилган гуноҳи, яъни сафдошларига, устозларига қилинган туҳматлар учун, ёзиб берилган ёлғон айбловлар учун ўз қилмишидан пушаймон бўлганлар ҳам, ўз фикридан қайтмаганлар ҳам бўлган.\nСовет адабиётида ўзбек шеъриятининг отахон шоири сифатида талқин қилинган Ғафур Ғуломга репрессия қилинган ижодкорлар ноҳақ қамалгани ёки отилгани тўғрисида қоғозни олиб келишиб, “Сиз энди бу фикрингиздан қайтишингиз мумкин” дейишганда, шоир “мен ўшанда ҳам айтганман, бугун ҳам айтаман, улар халқ душманлари!” деган экан.\nҒафур Ғуломдан фарқли¸ Ойбек фарзандларининг ҳикоя қилишларича¸ адиб бу қилши учун бир умр изтироб чекиб яшаган ва қатағон қилинган ёзувчилар оқланганидан сўнг ўз қилмишидан пушаймон бўлиб, бошини деворларга уриб йиғлаган.\nАдабиётшунос Наим Каримов¸ қатағон йилларида ҳам кўпчилик ижодкорлардан фарқли Ойбекнинг ўз устози Чўлпонни ҳимоя қилишга ҳам уринганини эслайди.\n- Ойбек домла Чўлпоннинг яқин шогирди бўлганлиги учун¸ Абдулла Қодирийнинг яқин шогирди бўлганлиги учун ҳам 30-йилларда Чўлпонга қарши ҳужум бошланган пайтда Чўлпонни биринчи бўлиб ҳимоя қилган. Ҳимоя жараëнида “Русларнинг Пушкин деган улуғ шоири аристократиянинг куйчиси бўлишига қарамасдан ўзининг бадиий асарлари билан ҳозирги замондошларига ҳам хизмат қилаяпти. Нега бизнинг Чўлпонимиз ўзбек халқининг дардини ифодалаганига қарамасдан¸ ўзбек халқининг чинакам миллий шоири бўлишига қарамасдан¸ ўзбекнинг кейинги авлодига хизмат қилиши мумкин эмас” деган гап билан бир неча марта ҳимоя қилган эди¸ дейди адабиëтшунос Наим Каримов.\nАдабиётшунос Бахтиёр Назаров фикрича, Ойбек ботинан қанчалик халқнинг дардига яқин бўлмасин, у замон ва давр тақозосидан келиб чиқиб шўролар мадҳини куйлашга мажбур эди.\n- Шўро замонида шўро сиëсати¸ шўро мафкураси эталон бўлиб турган бир пайтда бутун жамият¸ бутун замон¸ раҳбариятдан тортиб ўшанга ишонган халққача¸ социализмни ваъда қилиб турган гапларга ишониб турган бир замонда ўша замоннинг фикрларини куйламаслик жуда мураккаб¸ жуда қийин эди. Гамзатов дейсизми¸ Шолохов дейсизми энг катта санъаткорлар ҳам уни ифодалади. Лекин айни вақтда санъаткор шунинг учун ҳам санъаткорки¸ фақат замон диктовка қилган¸ замон буйруқ берган нарсанигина айтишдан ташқари катта санъаткорнинг қалби бор¸ юраги бор¸ дунëқараши бор. Шуни Ойбеклар бир жиҳатдан билиб турди¸ лекин айта олмас эди. Улар замоннинг зуғумидан ташқарига чиқиб кета олмас эди. Ташқарига чиқиб кетишга интилган Фитратларнинг¸ Чўлпонларнинг тақдири уларнинг кўз олдида эди. Шунинг учун имкон даражасида замон билан муроса қилишга ҳаракат қилди. Лекин ҳеч қачон эътиқодфурушлик қилмади. Шунинг учун ҳам Ойбек бўлиб қолди. Ойбекдан кичикроқ бўлган замондошлари ëзди. Мен уларнинг номини айтиб ўтирмай. Улардан жуда кўп эътиқодфурушликлар бўлди. Эҳтимол¸ улар ҳам хоҳламагандир. Ойбеклар ҳаëтнинг мураккабликлари¸ қийинчиликларини куйлади¸ деганимизда улар ўз эътиқодидан кечмади¸ дейди Бахтиëр Назаров.\nБироқ¸ дейди Наим Каримов¸ қатағон даврининг калтаклари Ойбекнинг бошида ҳам сина бошлади.\n- У ишлаб турган Тил ва адабиëт институтидан ҳайдалган¸ Ëзувчилар уюшмасидан ўчирилган. Мана шу туфайли Ойбек домлага берилган уй тортиб олинган. Ойбек домла бир неча вақт мобайнида¸ бугун бўлмаса эртага қамалишим мумкин¸ деган хавотир остида яшаган¸ дейди Наим Каримов.\nАдабиётшунос фикрича, 50-йилларнинг бошларида кўринган иккинчи қатағон нишонига яна Ойбек тушди. Энди унинг “Навоий” романидан кир қидира бошланди. Тинимсиз танқидлар ва таъқиб ахийри Ойбек домлани тилдан қолдирди, дейди Наим Каримов.\n- 30 ва 50-йилларда бўлган ҳар икки қатағоннинг даҳшатли тўлқини Ойбек домлани майиб қилиб¸ соқов қилиб¸ уни кўз ëшидан маҳрум қилиб¸ бу касаллик 1951 йилда бошланган бўлишига қарамасдан Ойбек домла 1968 йилда вафот этгунига қадар рафиқаларига¸ фарзандларига оғзаки айтиш билан ўзбек халқининг бахтига¸ ўзбек адабиëтининг бахтига соғ одамдан ҳам яхшироқ бир қанча асарлар ëзди. Ўша хаста пайтида ëзган шеъридан бир банди ëдимда бор.\nХастамен фикрга¸ туйғуга тўлиб¸\nОй менга ҳамқадам аста юрамен¸\nСоғайсам бир куни ëзамен тўйиб¸\nҲисларга қалбимни қўшиб ëзамен.\nОйбек домла шундай бир армон билан яшаганлар. Афсуски¸ Ойбек домла вафотига қадар бутунлай соғайиш имконига эга бўлмади. Ҳатто одамлар билан ҳам¸ бизга ўхшаган талабалар билан ҳам гаплашганда унинг айтаëтган гапларини бизнинг тушунишимиз¸ илғашимиз қийин эди¸ дейди Наим Каримов.\nОйбекнинг қизи, ҳозир 73 ёшда бўлган Гулранг ая ўша оғир кунларни шундай эслайди.\n- 14 ëшда эдим. 1951 йилда касал бўлиб қолди. Эсимда бор как раз менинг туғилган куним 16 апрел эди. Йиғлаб болницага борганман. Ўшанда биринчи марта инсульт бўлган. Ҳар хил гаплар бўлган. Газеталарда мақолалар чиққан. Атака бўлганда. Бизларга айтмасдан ўзи сиқилган. Инсультдан кейин просто гапи унча яхши бўлмади¸ дейди Ойбекнинг қизи Гулранг ая.\nАдабиётшунос Бахтиёр Исабеков Ойбек бошидан ўтказган даврни¸ қай бир маънодадир¸ бугунги ўзбек адабиётининг аҳволига менгзайди.\n- Биласизми¸ менинг тушунчам шунақа. Худо тилаганингни бераман¸ дейдию. Мен ҳукуматга хизмат қилайин дейдиган бўлса¸ шундан мукофотлар олайин деса¸ шунга эришади. Кимки¸ халқим деса¸ унга ҳам эришади. Халқи билан бирга қолади. Мана сиз тасаввур қилинг¸ совет замонида совет деганлар¸ совет ҳукуматини қўллаганлар совет ҳукумати кетиши билан бирга хоҳлайдими хоҳламайдими совет халқларининг адабиëт саҳнасидан тушиб қолди. Чунки улар совет деган эди. Совет ҳукумати уларни қадрлади. Шунинг учун улар яхши еб-ичди¸ обрўга эга бўлди. Қодирий¸ Чўлпон¸ Фитратлар халқим деган эди. Улар ҳукуматни демаган эди. Уларни қоралаган ҳукуматдан озод бўлган эди¸ улар яна юзага чиқди. Худо уларни халқим деганлиги учун халқи билан бирга қилди. Ҳукумат деганларни ҳукумат билан бирга қилди. Улар ҳукумат бор бўлса бор¸ йўқ бўлса йўқ бўлади¸ дейди Бахтиëр Исабеков.\nАдабиётшунос фикрича, бугунги мустақил Ўзбекистонда халқнинг дардини ёзган ва унинг ҳар томонлама озод бўлишини истаган ёзувчи ва шоирлар қамоқларга ташланган ва қувғинларга учраган. Ёзувчи Мамадали Маҳмудов ва шоир Юсуф Жума қамоқда, шоир Муҳаммад Солиҳ ва яна ўнлаб ижодкорлар ватандан ташқарига чиқиб кетишга мажбур бўлган, ҳукуматга хизмат қилаётганлар эса ҳозирча ардоқда, дейди Бахтиёр Исабеков.\n- Энди уларнинг сони жуда кўп. Абдуллар Орипов¸ Эркин Воҳидовлардан тортиб¸ уларнинг сонини мен қанақа қилиб айта оламан. Миқдори жуда кўп буларнинг. Менимча¸ илгариги замонларда ҳам шунақа бўлган. Мана 20-40 йилларни оладига бўлсангиз¸ қанча ëзувчиларимиз бор. Ичида битта-иккитасини ажратиб кўрсатамиз. Масалан Чўлпон деймиз¸ Фитрат деймиз¸ Қодирий деймиз ажратиб кўрсатамиз. Ўша пайтдаги миқдорни олинг. Жуда кўп бўлган. Ҳозир ҳам шунақа ҳолат кетаяпти. Ўзи доимо шиоир ва ëзувчилар кўп бўлади. Менинг тушунчам бўйича ўшаларнинг ичида ким нимага интилган бўлса¸ шунга эришади. Маррада марра. Уларда марра ҳукуматга хизмат қилиш. Дунëда мақсади ҳам шу. Ялтоқланиб¸ бошқа нарсалар қилиб¸ бир нарсалар олиш¸ унвонлар олиш¸ пул олиш¸ ижтимоий мавқеини кўтариш. Шуларнинг ҳаммасига эришишаяпти. Демак¸ бу йўлда улар ҳукуматга хизмат қилаяпти¸ дейди адабиëтшунос Бахтиëр Исабеков.\nАдабиётшунос фикрича, Ойбек “Навоий” романи орқали ўзбек халқи учун жуда катта хизмат қилиб кетди ва машаққатли меҳнат меваси бўлмиш бу асар¸ ҳали узоқ йиллар адабиëт кўшкида қолишда давом этади. Айни пайтда¸ дейди адабиёшунос, Ойбек ўша пайтдаги мавжуд тузумнинг барқарорлиги ва келажагини таъминлаш учун хизмат қилди ва унинг бу хизматлари у хизмат қилган тузум билан бирга тарих қатларида қолишга маҳкумдир.


Баҳодир Жалолов Токио Олимпиадасига қадар профессионал боксда яна жанг ўтказадими? - Zamin.uz\n14:25 / 15.01.2021\nБаҳодир Жалолов ўзбек боксида ўзига хос ёрқин из қолдираётганлардан бири саналади. У ҳаваскор боксда салмоқли натижаларни қўлга киритиб улгурди. Лекин унинг энг асосий мақсадларидан бири Токио Олимпиадасида зафар қучишдир. Унинг бу борадаги имкониятлари мухлис ва мутахассислар томонидан юқори баҳоланмоқда.\nШунингдек, профессионал йўналишда ҳам мағлубиятсиз одимламоқда. У ҳозирда АҚШда тайёргарлик кўрмоқда. Шуни инобатга олиб, юртдошимизнинг Олимпиадага қадар яна профессионал боксда жанг ўтказиши борасидаги фикри билан қизиқдик.\n- Ассалому алайкум. Ҳозирда, АҚШда машғулотларни олиб бормоқдамиз. Жанг ташкил қилинса, ўтказамиз. Бироқ, айни кунларда Америка Қўшма Штатларида яна карантин ҳолати жорий қилинган. Буюк Британия умуман ёпиб ташлади, жанглар ўтказилмайдиган бўлди. Маълумки, профессионал бокс кечалари асосан, АҚШ, Буюк Британия ҳамда Мексикада ташкил қилинади.\nШунинг учун жангларни ташкил қилиш ҳам жуда камайиб кетди. Жангим аниқ эмас, юқорида таъкидлаб ўтганимдек бу имконият тақдим этилса, Олимпиадага қадар яна бир бор рингга кўтариламан. “Замин” янгиликларини “Facebook”да кузатиб боринг\nЯнгиликлар » Спорт » Баҳодир Жалолов Токио Олимпиадасига қадар профессионал боксда яна жанг ўтказадими?


Мектеп директорлары Бақлаў кеңеслери тәрепинен сайланады » Qanlıkól rayonı xalıq bilimlendiriw bólimi\nQanlıkól rayonı xalıq bilimlendiriw bólimi » Мектеп директорлары Бақлаў кеңеслери тәрепинен сайланады\nӨзбекстанда мектеп директорларын сайлайтуғын Бақлаў кеңеслери шөлкемлестириледи. Бул ҳаққында ҳүкиметтеги дәрек Kun.uz сайтына мәлим еткен.\nӨзбекстан Республикасы Халық билимлендириў министрлигиниң режелерине муўапық, кеңеслер белсенди ата-аналар ҳәм мектептиң табыслы питкериўшилеринен қәлиплестириледи.\n– Бақлаў кеңеслери Халық билимлендириў министрлигиниң усынысына муўапық директорларды сайлаў, мектептиң бюджет ҳәм бюджетлик емес қаржылары, соның ишинде директор қорын қадағалаў ҳуқықына ийе болады, – деп айтылған хабарда.\nЖәне бир әҳмийетли өзгерис реформаларды әмелге асырыў мақсетинде Халық билимлендириў министрлигиниң басқарыў мәкемелери структурасын қайта көрип шығыў болады. Халық билимлендириў министри министрликтиң структурасына улыўмалық муғдар шеңберинде өзгерислер киргизиў ҳәм халық билимлендириў тараўындағы барлық мәселелер бойынша шешим қабыл етиў ҳуқықына ийе болады. Атап айтқанда, министр Мәмлекетлик билимлендириў стандартлары, оқыўлық режелер, хызметкерлерди хошаметлеў, халық билимлендириў тараўындағы қәрежетлер сметасын еркин қәлиплестириў ҳуқықына ийе болады.


Xiaomi смартфонларининг нархлари (2018 йил 3 март) - Terabayt.Uz\nСмартфон танлашда бренднинг ишончлилиги ҳам муҳим омиллардан биридир. Xiaomi компаниясининг маҳсулотлари ишончли ва сифатлилиги билан Ўзбекистон бозорида ўзини оқлаган.\nУшбу хитойлик компаниянинг смартфонлари жуда машҳур ва бозори чаққон. Яқинда пойтахтимизда мазкур компаниянинг сервис маркази фаолият бошлагани эса унинг харидорлари учун яна бир қулайлик бўлди. Мазкур қурилмаларнинг барчасига бир йиллик муддатга кафолат берилади.\nХўш, Ўзбекистон бозорларида Xiaomi смартфонларига қандай нархлар белгиланган? Бугун шулар билан танишамиз.\nRedmi 4A 2/16 gb grey, gold, pink – 846 600 сўм\nRedmi 4X 2/16 gb black – 1 037 500 сўм\nRedmi 4X 2/16 gb gold – 1 012 600 сўм\nRedmi 4X 3/32 gb gold, black – 1 211 800 сўм\nRedmi 5A 2/16 gb gold, grey – 879 800 сўм\nRedmi 5 2/16 gb gold, black, blue – 1 220 100 сўм\nRedmi 5 3/32 gb black – 1 361 200 сўм\nRedmi 5 Plus 3/32 gb pink, gold, black, blue – 1 435 900 сўм\nRedmi 5 Plus 4/64 gb gold, black – 1 684 900 сўм\nRedmi Note 4X 2/16 gb gold – 1 178 600 сўм\nRedmi Note 4X 3/32 gb black – 1 286 500 сўм\nRedmi Note 4X 4/64 gb gold – 1 469 100 сўм\nRedmi Note 4X 4/64 gb black – 1 518 900 сўм\nRedmi Note 3 4/64 gb blue – 2 614 500 сўм\nMi A1 3/32 gb black, pink, gold – 1 826 000 сўм\nMi Max 2 4/64 gb gold – 1 850 900 сўм\nMi Max 2 4/64 gb black – 1 909 000 сўм\nMi 6 4/64 gb black – 3 361 500 сўм


Европарламент депутатлари Aфғонистондаги вазиятни муҳокама қиладилар STRASBURG. Kazinform - Бугун Страсбургда Европа Парламентининг навбатдаги ялпи мажлиси ўз ишини давом эттиради, деб хабар беради Kazinform махсус мухбири.\nЎзбекистоннинг қадимий шаҳарлари ёдгорликларига виртуал саёҳат - фоторепортаж TASHKENT. Kazinform - Тошкентда «Ўзбекистон маданий мероси - Янги Ренессанс пойдевори» V халқаро конгресси доирасида «Замонавий илмда 3D технологиялари» кўргазмаси ва Ўзбекистоннинг қадимий шаҳарлари ёдгорликларига виртуал саёҳат очилди , деб хабар беради Kazinform махсус мухбири.\nНурсултон Назарбоев Жамбил вилоятидаги ижтимоий-маданий объектларни бориб кўрди NUR-SULTAN. Kazinform – Қозоғистоннинг Биринчи Президенти – Елбасы Нурсултон Назарбоев Жамбил вилоятидаги ижтимоий-маданий объектларни бориб кўрди, деб хабар беради Kazinform elbasy.kz сайтига асосланиб.\nХитроу энди Европадаги энг машҳур аэропорт эмас NUR-SULTAN. Kazinform - Лондондаги Хитроу энди Европадаги энг машҳур аэропорт эмас. Тhe Times душанба куни хабар беришича, у Европанинг энг машҳур аэропортлари рўйхатида 10-ўринни эгаллаган. Пандемиядан олдин Хитроу рўйхатда етакчилик қилаётган эди. Бу ҳақда Kazinform TASSга асосланиб хабар бермоқда.\nҚозоғистон Президенти Буюк Британия Бош вазирига ҳамдардлик билдирди NUR-SULTAN. Kazinform – Қозоғистон Президенти Буюк Британия бош вазири Борис Джонсонга ҳамдардлик телеграммасини юборди, деб хабар беради Kazinform Ақордага таяниб.\nҚозоғистонда йилқилар сони 9,6 фоизга ошди NUR-SULTAN. Kazinform – Йил бошидан буён Қозоғистонда йиқилар сони 9,6 фоизга кўпайди. Бу ҳақда Ҳукумат йиғилишида ҚР Қишлоқ хўжалиги вазири Ербол Қарашукеев маълум қилди, деб хабар беради Kazinform мухбири.\nЯпонияда 100 ёшдан ошганлар сони рекорд даражада ўсиб, 86 510 кишига етди TOKYO. KYODO – Kazinform - Япония Соғлиқни сақлаш вазирлигининг сешанба куни берган маълумотига кўра, мамлакатда 100 ёшдан ошганлар сони рекорд даражада ўсиб, 86 510 кишига етди, дея хабар беради Kazinform Kyodoга таяниб.\nРоссия Президенти Владимир Путин иҳоталанишини айтди MOSKVA. TASS - Kazinform - Россия Президенти Владимир Путин Тожикистон Президенти Эмомали Раҳмон билан суҳбатда, унинг атрофида коронавирусни юқтирганлар сони ортиб бораётгани сабабли ўзини иҳота қилишга мажбур бўлганини айтди. Бу ҳақда Кремль матбуот хизмати маълум қилди, деб хабар беради Kazinform TASSга таяниб.\nТуркий академия қардош мамлакатлар ОАВ вакиллари учун анжуман ташкил қилмоқда NUR-SULTAN. Kazinform – 2021 йил 15 сентябрда Нур-Султан шаҳрида Халқаро Туркий академиянинг ХVII Евроосиё Медиа Форуми доирасида «Туркийзабон мамлакатлар оммавий ахборот воситалари. Янги шароитда ҳамкорликни ривожлантириш» номли давра суҳбати ташкил қилади, деб хабар беради Kazinform Халқаро Туркий академия сайтига асосланиб.\nФуқаролар Ўзбекистон чегара божхонаси орқали қанча товар олиб ўтиши мумкин TASHKENT. Kazinform – Ўзбекистон Адлия вазирлиги фуқаролар чегара божхонаси орқали олиб ўтиши мумкин бўлган айрим товар нормаларини маълум қилди, деб хабар беради Kazinform вазирликнинг расмий Huquqiyaxborot Telegram-каналига таяниб.\nҚР Сенати раиси ЕХҲТнинг ОAВ эркинлиги бўйича вакили билан учрашди NUR-SULTAN. Kazinform - Қозоғистон Сенати раиси Маулен Aшимбаев ЕХҲТнинг ОAВ эркинлиги бўйича вакили Тереза Рибейро билан учрашди, дея хабар беради Kazinform Сенат матбуот хизматига таяниб.\nХалқаро Туркий академия президенти Ўзбекистон Миллий археология марказига ташриф буюрди TASHKENT. Kazinform – Халқаро Туркий академия президенти Дархан Қидирали Тошкентдаги Ўзбекистон миллий археология марказига ташриф буюрди ва Фарҳод Мақсутов бошчилигидаги олимлар жамоаси билан учрашди, деб хабар беради Kazinform Халқаро Туркий академия сайтига асосланиб.\nҚозоғистонда коронавирус ўсиши 35 фоизга камайди NUR-SULTAN. Kazinform - Қозоғистонда коронавируснинг ўсиши 35 фоизга камайди. Бу ҳақда Қозоғистон Соғлиқни сақлаш вазири Aлексей Цой Ҳукумат йиғилишида маълум қилди, деб хабар беради Kazinform мухбири.\nТриатлон бўйича Осиё чемпионатида иштирок этадиган Қозоғистон терма жамоаси таркиби эълон қилинди NUR-SULTAN. Kazinform - 17 сентябр куни триатлон (спринт) бўйича Осиё чемпионати бошланади. Унга Чолпон-Ата (Қирғизистон) мезбонлик қилади, деб хабар беради Kazinform Қозоғистон Республикаси Миллий Олимпия қўмитасига таяниб.\nТуркий академия Тошкентда Алишер Навоий ижодини тақдим этди TASHKENT. Kazinform – Тошкентда Халқаро Туркий академия турки дуниёнинг таниқли намояндаси, буюк ўзбек шоири Алишер Навоий таваллудининг 580 йиллиги муносабати билан нашр этилган бир қанча китобларнинг тақдимоти бўлиб ўтди, деб хабар беради Kazinform Халқаро Туркий академия сайтига асосланиб.\nНорвегияда сайловлар: Мухолифат етакчилик қилмоқда NUR-SULTAN. Kazinform - Норвегияда бўлиб ўтган парламент сайловларида мухолифатдаги сўлчилар блоки етакчилик қилмоқда. Бу овозларнинг дастлабки ҳисоб -китоблари натижаларидан далолат беради, деб хабар беради Kazinform Euronewsга таяниб.\nКоронавирус: Қозоғистонда учта мегаполис ва саккизта ҳудуд «қизил» зонада NUR-SULTAN. Kazinform – Қозоғистон Ҳукумати ҳузуридаги Қозоғистонда коронавируснинг олдини олиш бўйича идоралараро комиссияси 2021 йил 14 сентябрь ҳолатига кўра, Қозоғистон ҳудудларидаги эпидемиологик вазиятни баҳолаш матрицасини эълон қилди, деб хабар беради Kazinform.\nНью-Йоркда БМТ Бош Aссамблеясининг 76-сессияси ўз ишини бошлайди NEW YORK. Kazinform - БМТ Бош ассамблеясининг 76-сессияси сешанба куни ўз ишини бошлайди ва 21-27 сентябр кунлари юқори даражадаги ҳафталик билан якунланади. Ўтган йили янги коронавирус тарқалиши билан боғлиқ чекловлар туфайли юбилей сессиясининг очилиши виртуал режимга ўтказилди. Бу йил жуда кўп мартабали меҳмонлар келиши кутилмоқда, деб хабар беради Kazinform TASSга таяниб.\nҚозоғистонда 7 млн 126 минг киши вакцинанинг I-компоненти билан эмланди NUR-SULTAN. Kazinform – 2021 йил 14 сентябртдаги ҳолатига кўра, Қозоғистонда коронавирусга қарши вакцинанинг I-чи компонентни - 7 126 777 киши, II-чи компонентни – 5 944 855 киши олди. Бу ҳақда Kazinform ҚР Соғлиқни сақлаш вазирлигига таяниб хабар беради.\nҚР Бош вазири: Таълим муассасаларида санитария меъёрларига риоя этишга алоҳида эътибор қаратиш лозим NUR-SULTAN. Kazinform- Таълим муассасаларида санитария меъёрларига риоя этишга алоҳида эътибор қаратиш лозим. Бу ҳақда Қозоғистон Бош вазири Aсқар Мамин Ҳукумат йиғилишида маълум қилди, деб хабар беради Kazinform мухбири.\nХитойдаги шахта ҳалокати қурбонлари сони 20 кишига етди BEIJING. Kazinform - Қутқарувчилар Хитой шимоли -ғарбидаги Цинхай провинциясида фавқулодда вазиятда бўлган шахтадан илгари бедарак йўқолганлар рўйхатига киритилган 19 кончининг жасадини топдилар. Бу ҳақда Kazinform Хитой марказий телевидениесига таяниб хабар берди.\nГермания Қозоғистонда қишлоқ хўжалиги чиқиндиларини қайта ишлашга қизиқиш билдирди NUR-SULTAN. Kazinform - Берлиндаги Евроосиё клубида Қозоғистоннинг сармоявий имкониятлари ва Қозоғистон -Германия технологик ҳамкорлигини мустаҳкамлаш муҳокама қилинди.\nҚозоғистонда 10 киши коронавирус пневмониясидан вафот этди NUR-SULTAN. Kazinform – Қозоғистонда охирги бир кунда 24 кишида коронавирус белгилари бўлган пневмонияга чалингани аниқланди ва 10 киши касалликдан вафот этди, деб хабар беради Kazinform coronavirus2020.kzга таяниб.\nҚозоғистонда 4386 киши коронавирусдан даволаниб чиқди NUR-SULTAN. Kazinform – Қозоғистонда охирги бир кунда 4386 киши коронавирусдан даволаниб чиқди, деб хабар беради Kazinform coronavirus2020.kzга асосланиб.\nБританияда ўсмирларга коронавирусга қарши эмлаш таклиф қилинди NUR-SULTAN. Kazinform - Буюк Британия Бош Санитария врачлари ўсмирларга коронавирусга қарши эмлашни тавсия қилишди, деб хабар беради Kazinform COVID -19 нинг олдини олиш бўйича идоралараро комиссиясининг Telegram-каналига таяниб.\nБМТ: «Толибон» ваъдаларини бузди NUR-SULTAN. Kazinform – «Толибон» ўз ваъдаларини бузди, жумладан, аёллар ҳуқуқлари билан боғлиқ, дея маълум қилди БМТ. Бу ҳақда Kazinform Reyters агентлигига таяниб хабар берди.\nЎтган бир кунда Қозоғистонда 2801 кишига коронавирус ташхиси қўйилди NUR-SULTAN. Kazinform – Ўтган бир кунда Қозоғистонда ПЗР-тест томонидан 2801 кишига коронавирус ташхиси қўйилди, деб хабар беради Kazinform coronavirus2020.kzга асосланиб.\nҚозоғистон БМТнинг Aфғонистондаги гуманитар вазият бўйича халқаро конференциясида иштирок этди NUR -SULTAN - GENEVA. Kazinform - Қозоғистон Президентининг Aфғонистон бўйича махсус вакили Талаат Қалиев Aфғонистондаги гуманитар вазиятга бағишланган халқаро конференцияда видеоалоқа орқали иштирок этди, деб хабар беради Kazinform Қозоғистон ТИВ матбуот хизматига таяниб.\nҚозоғистон Президенти Экология вазирини қабул қилди NUR-SULTAN. Kazinform – Қозоғистон Президенти Қасим -Жомарт Тоқаев Экология, геология ва табиий ресурслар вазири Серикқали Брекешевни қабул қилди, деб хабар беради Ақорда.


17:41 / 19.04.2017\nДунёнинг турли бурчакларидан архитекторлар ноодатий уйларнинг шаклини ўйлаб топиш бўйича ўзаро беллашишмоқда. Шу ўринда Техас штатининг Хантсвилл шаҳрида яшовчи рассом Дэн Филлипс ҳам ўз маҳоратини кўрсатиш учун ковбойлар мавзусини танлади.\nPhoenix Commotion қурилиш компанияси билан ҳамкорликда Филлипс амалиётчилар ёрдамида ковбойлар этиги шаклидаги уйга асос солди. Бундай антиқа уйни яратишда унга болалар учун севимли бўлган этик ичида яшовчи кампир ҳақидаги эртак илҳом бағишлаган.\nБир қарашда турар-жой сифатидаги этик функционал эмасдек туюлади. Бироқ барча қўрқувлар асоссиз. 65 кв. метр майдонли уй ичида меҳмонхона, иккита ётоқхона ва ошхона мавжуд. Айлана шаклидаги зиналар бўйлаб юқорига чиқсангиз, дам олиш учун ажойиб айвонга гувоҳ бўласиз.\nЭтик уйнинг қулайлигини синаб кўриш истагида бўлган ҳар қандай оила унда бир ой яшаш учун 1200 доллар тўласа кифоя.\nДэн Филлипс ижодий ғояларга тўлиб тошган ва у ковбойлар мавзусини янада олға суриб, эндиликда ковбойлар шляпаси кўринишидаги уйни яратиш ниятида.\nҚурилишни бошлаш ҳақида хабарнома юбориш қандай амалга оширилади?


Пикет иштирокчиларининг таъкидлашича, Ўзбекистон тупроқларининг унумдорлиги шўролар давридагига нисбатан 2-3 марта пасайиб кетган. Президент олиб бораётган ер сиёсати бутунлай нотўғри эканини бугун ҳаётнинг ўзи кўрсатиб турибди. Шундай экан, деҳқоннинг ишига аралашиш керак эмас. Пахта эккан ерда картошка, буғдой каби ўсимликларни ўстириш мумкин эмас. Чунки пахта экилган ер заҳарланган бўлиб, бу заҳар картошка ёки буғдойни истеъмол қилиш орқали одамга ҳам ўтади.\nПикетчиларнинг фикрича, ҳукуматнинг ер борасидаги сиёсати натижаси ўлароқ, аҳолининг 80 фоизи қашшоқликда кун кечирмоқда. Бу эса халқни ўз норозилигини кескин шаклда ифодалашга ундайди. Олим Қурбон Розиқовнинг сўзларига қараганда, яқин кунларда халқнинг кескин чиқишлари бўлиши мумкин.\n“Ўзбекистонда Грузиядагидек “майин инқилоб” амалга ошмайди. Бунинг сабаби халқни бошқарадиган зиёлиларнинг йўқлигидадир. Агар ўзбек халқи кўчага чиқса, кўп қон тўкилиши мумкин. Пикетчилар ана шундай қон тўкилишларининг олдини олиш учун норозилик акцияси ўтказмоқда”, - деди олим.\nПикетчиларнинг айтишича, қон тўкилишининг олдини олиш учун ҳукумат вакилларининг ер, хусусан, қишлоқ хўжалигига муносабатини тубдан ўзгартириш керак. Деҳқонларга тўлиқ эркинлик берилиши, тупроқда йиғилиб қолган заҳарли моддаларни тозалаш чораларини кўриш лозм.\nПикетда иштирок этган яна бир гуруҳ фуқаролар мамлакатда инсон ҳуқуқларининг топталиши, ҳуқуқ-тартибот органларидаги қонунбузарликлардан норозилик изҳор этди. Уларнинг таъкидлашича, БМТнинг Инсон ҳуқуқлари бўйича олий комиссарлиги Ўзбекистондаги вазиятни юмшатиш учун кескин чоралар кўриши керак.\nВаколатхонанинг инсон ҳуқуқлари бўйича маслаҳатчиси Заннофер Исмалиде пикетчилар вакиллари билан учрашиб, уларнинг талабларини ўрганди. У норозилик акциялари иштирокчилари кўтарган масалаларга бирданига жавоб бериш мушкуллигини айтиб, улардан ўз талаб ва мулоҳазаларини ёзма равишда топширишини сўради.\n“Биз бу масалаларни атрофлича ўрганиб, тегишли жавоб қайтарамиз,” - деди З.Исмалиде.


Евроҳудуд - BBC News O'zbek\n...да чоп этилган 14:43 2 ноябр 202014:43 2 ноябр 2020\nТошкент, расман: Франция элчихонасида хавфсизлик чоралари кучайтирилди - видео\nТошкент, расман: Франция элчихонасида хавфсизлик чоралари кучайтирилди - шундай манзарада Тошкентдаги француз элчихонаси хавфсизлиги нега кучайтирилди, Ўзбекистон ва француз расмийлари элчихонага нисбатан реал хавф эҳтимолини кўрмоқдаларми, деган саволлар жавобсиз қолмоқда.\n...да чоп этилган 11:11 24 август 202011:11 24 август 2020\nБеларусь: Лукашенко қўлига автомат олди\nБеларусь: Лукашенко қўлига автомат олди – пойтахт Минск эса, мамлакат тарихидаги энг йирик намойишларга саҳна бўлди. Кеча, якшанба куни юз минглаб одамлар шаҳар кўчаларига чиқишди. Беларусь 9 август кунги зиддиятли президент сайлови ортиданоқ давомий оммавий норозилик намойишлари гирдобида қолган.\n...да чоп этилган 16:40 30 март 202016:40 30 март 2020\nКоронавирус: Хитой юз ниқоблари вирусдан ҳимоя қилмайдими? Koronavirus\nНидерландия, Испания ва Туркияга кўра, Хитойда ишлаб чиқарилган тиббиёт воситалари сифат талабларига жавоб бермайди.\n...да чоп этилган 9:12 29 март 20209:12 29 март 2020\nКоронавирусдан энг катта зарбани Италия олди - у ерда бу касалликдан 10000 дан ортиқ одам вафот этди. Бу Хитойдагидан икки баравардан ҳам кўп. Айни дамда расмий статистика фақат коронавирус тасдиқланган ҳолатларни ҳисоблаяпти. Коронавирусдан ўлганларнинг асл сони бир неча бор кўп бўлиши мумкин. Нега айнан Италияда эпидемия бу қадар гуркираётганига яхлит бир жавоб йўқ, лекин олимлар бир неча версияларни илгари суришяпти.\n...да чоп этилган 11:57 3 феврал 202011:57 3 феврал 2020\nДунё: Демократия ишламаяпти - норозилик тарихий чўққига чиқдими?\nРивожланган мамлакатларда фуқароларнинг демократиядан норозилиги сўнгги 25 йил ичида энг юқори даражага чиққан. Одамлардан ўз мамлакатларида демократиянинг қандай ишлашидан қониқишадими-йўқми, деб сўралган.\n...да чоп этилган 11:04 28 октябр 201911:04 28 октябр 2019


Арабларга наҳвни ўргатган ажам | Azon.uz - Ахборот-таҳлилий портал\nАрабларга наҳвни ўргатган ажам\n1629 07:00 31.12.2019\nИсломни қабул қилган бошқа халқларининг баъзи вакиллари илмга шунчалик берилганларки, баъзан уларнинг орасидан арабларнинг ўзларига араб тилини ўргатадиган олимлар етишиб чиққан. Шундай машҳур олимлардан бири – Абу Бишр Амр ибн Усмон ибн Қанбар ал-Фориси ал-Басрийдир. Бу зот кўпроқ Сибавайҳ номи билан машҳур бўлган. Бу сўз форсчадан таржима қилинганда “олма ҳиди” деганидир. Бу номни олишга сабаб, болалигида онаси уни эркалаб шундай атагани бўлган.\nУ ҳозирги Эроннинг Шероз шаҳри яқинидаги Байда қишлоғида туғилди. Ёшлигида Басрага келиб Ҳаммод Басрийдан ҳадис илмини ўрганди. Аввалига ҳадис ва фиқҳни ўрганар эди. Бир куни дарсда ҳадис ўқишда хато ўқиб қўйди. Устознинг даккиси уни хато қилмасликни ўргатадиган фанни ўрганишига сабаб бўлди. Шу мақсадда у Халил бин Аҳмад Фароҳидийнинг ҳузурига борди. Сибавайҳ ундан узоқ вақт наҳв илмини ўрганди. Шунингдек, Юнус ибн Ҳабиб (ваф. 182 ҳ.), Исо бин Амр ас-Сақафий (ваф.149 ҳ.), Ал-Аҳфаш ал-Кабирлар ҳам унга дарс беришди (ваф.177 ҳ.). Мазкур араб тилининг олимларидан дарс олган Сибавайҳ араб тилининг ўша даврдаги тенги йўқ билимдони бўлиб етишди. Унинг «Ал-Китаб» деб номлаган китоби жуда тез ва кенг тарқалди. Басрада биров китоб ўқияпман деса, у Сибавайҳнинг китобини ўқиётган бўларди.\nЖуда кўп тилшунослар унинг айрим бобларига шарҳлар, изоҳлар ёзганлар. Унинг машҳур шогирдларидан бири – наҳв илмининг олими Аҳфаш ал-Авсат эди. Ўлимидан олдин Сибавайҳ Ахваз шаҳрига келди. Охирги кунларини ўша шаҳарда ўтказиб, оғир касалликдан вафот этди. Вафот этганида атиги 33 ёшда эди. «Таҳзибул-луғат вал-асмоъ» китобида Али бин Сулаймон ёзганидек: «Наҳв олимларининг барчаси, Сибавайҳни ҳисобламаганда, узоқ умр кўрганлар».\nЧуқур ва умматга фойдали илм ўттиз уч йил яшаган Сибавайҳни тарих китобига катта ҳарфлар билан ёзилишига сабаб бўлди.\nИслом Араблар Эрон Басра Форс\n366 07:00 08.03.2021\n1275 21:30 07.03.2021\nНасроний фойдасига ҳукм чиқарган султон\n1105 11:00 05.03.2021\n391 09:00 04.03.2021\n1308 21:00 03.03.2021\nДинни жоҳиллардан ўрганилмайди ёхуд тузатилиши лозим бўлган тушунчалар\n854 07:00 02.03.2021


01:58 27 Феврал 2021\n15:52 19.03.2020 Ҳавола олиш\nРеспублика бўйлаб массаж салонлари, болалар ўйин заллари, дискотека ва дискобарлар фаолиятининг тўхтатилиши юзасидан қарор қилинди.\nТОШКЕНТ, 19 мар — Sputnik. Жорий йил 19 март санасидан бошлаб, бир қанча маиший хизмат кўрсатиш шоҳобчаларининг фаолияти тўхтатилди. Бу ҳақда Давлат солиқ қўмитасининг матбуот хизмати маълум қилмоқда.\nБугун Ўзбекистонда коронавирус тарқалишининг олдини олиш бўйича республика махсус комиссиясининг навбатдаги йиғилиши бўлиб ўтган. Унда республика бўйлаб массаж салонлари, болалар ўйин заллари, дискотека ва дискобарлар фаолиятининг тўхтатилиши юзасидан қарор қилинган.\nТаъкидланишича, мазкур қарор ижроси Давлат солиқ хизмати, ички ишлар органлари ва Миллий гвардияси томонидан қатъий назорат қилинади.\n“Тадбиркорлик субъектларидан кўрилаётган чора-тадбирларга хайрихоҳ бўлишларини сўраймиз. Ўз-ўзини ҳимоя қилиш учун аҳолига карантин даврида бундай муассасаларга ташриф буюрмасликни тавсия қиламиз”,– дейилган хабарда.


Қирғизистонда бир ҳафта ичида иккинчи собиқ бош вазир ҳибсга олинди\n22:41 / 04.02.2021\nҚирғизистон собиқ бош вазири, парламент депутати Кубаничбек Жумалиев коррупцияда гумонланиб ҳибсга олинди. Бу ҳақда Қирғизистон давлат миллий хавфсизлик қўмитаси хабар берди.\nКубаничбек Жумалиев / Фото: Табылды Кадырбеков\nТергов маълумотларига кўра, депутат ҳамда бир вақтнинг ўзида Қирғизистондаги халқаро тиббиёт университети эгаси бўлган Жумалиев босим ўтказиб ва таълим соҳасидаги қонун лойиҳаларини лобби қилишда ўзининг сиёсий таъсиридан фойдаланиб, таълим фаолиятини олиб боришга ноқонуний равишда лицензия олган.\nЛицензия комиссияси қонунчилик талабларига жавоб бермаганлиги учун дастлаб университетга лицензия беришни рад этган. Аммо Жумалиевнинг таълим ва фан вазирлиги раҳбариятига босим ўтказиши натижасида комиссия хулосаси ижобий этиб ўзгартирилган.\nҚўмитанинг билдиришича, бундан ташқари, Жумалиев томонидан ноқонуний равишда бойлик орттириш, жиноий даромадларни легаллаштириш ва ўта йирик миқдордаги солиқ тўловларини тўламаслик фактлари аниқланган.\nЖумалиев 1996-1998 йилларда Қирғизистон бош вазири лавозимида фаолият олиб борган. 2015 йилдан буён "Бир Бол" фракциясидан парламент депутати ҳисобланади.\nЭслатиб ўтамиз, 28 январда яна бир собиқ бош вазир Муҳаммедқалий Абилгазиев коррупция ва ноқонуний тарзда бойлик орттиришда гумонланиб ҳибсга олинганди.


18:00 19 Октябр 2018\n00:52 12.01.2018 (Янгиланган 10:58 12.01.2018) Ҳавола олиш\nТОШКЕНТ, 11 янв – Sputnik. Вазирлар Маҳкамаси томонидан қабул қилинган "Фуқароларни жиноятчиликка қарши курашда иштироки учун рағбатлантириш тартиби тўғрисида” ги низомга кўра, жиноятчини тутишда ёрдам берган фуқарога 3,5 млн сўмгача мукофот пули берилар экан.\nБугун ушбу хабар Facebookдаги “Халқ билан мулоқот” гуруҳида энг фаол муҳокама қилинаётган мавзулардан бирига айланди.\nҚолдирилган изоҳларга кўра, фойдаланувчиларинг 90% жиноятни олдини олиш ва уни фош этишга қаратилган ушбу фаолиятни – кескин қоралаган. Уларнинг фикрича бирор қонунбузарлик ёки жиноят ҳақида хабар берган фуқаролар “казёллар”, “сотқинлар”, “қулоқлар” ва бошқа ёмон ва ҳақоратли сўзларга лойиқ кишилардир.\nУндан ташқари, айрим фойдаланувчилар хабар берган фуқаролардан кейинчалик ўч олиниши мумкинлигига ҳам шама қилган. Хусусан, гуруҳ аъзоларидан бири “Павлик Морозовлар кўпаяр экан-да” деб ёзган. Бошқаси эса, “Қотилликлар сони кескин ошади”, деган. (Павлик Морозов – ўз бойлигини яширганлар ҳақида совет ҳукуматига хабар бергани учун ўрмонда яширинча ўлдирилган ёш бола)\n2017 йилда Самарқандда содир этилган ҳар бешинчи жиноят очилмай қолган\nШу ўринда дунё тажрибасига назар солсак, АҚШда бундай қонун бир асрдан бери амал қилиб келмоқда ва жамият учун унинг натижаси фақат ижобий бўлган. Европа мамлакатларида ҳам шу каби қонунлар бор. Россияда бундай хабарлар учун 500 минг рублгача мукофот белгиланган.\nХўш, Ўзбекистонда, жиноятни олдини олдишга ёрдам берган кишига нисбатан нега бундай муносабат билдирилмоқда?\nБиринчидан, бундай дунёқараш бизнинг жамият онгида собиқ Иттифоқдан қолган “меърос”лардан бири десак адашмаймиз. Балким бунга қатағон йилларидан қолган қўқув сабабчидир. Лекин, бизнингча, кўпроқ ҳозиргача айрим давраларда обрўси баланд бўлган “воровской закон”лар таъсири – яъни ўғриларнинг ёзилмаган қонун ва қоидалари сабаб бўлса керак.\nИккинчидан, Мустақиллик йилларида ҳам ҳуқуқни сақлаш органлари ва суд-ҳуқуқ тизимида кузатилган кўплаб камчиликлар, ноҳақликлар, ёлғон ва туҳматлар асосида фуқаролар қамалиш ҳоллари бўлгани туфайли, суд-ҳуқуқ тизимга бўлган ишончсизлик ҳам сабаб бўлса керак.\nБугунги кунда, юқоридаги иккала сабабнинг ҳам долзарблиги йўқолган. Худога шукурки, “қонундаги ўғри”лар жамиятни бошқарган даврлар ҳам, прокурорлар ҳам хону ҳам бек бўлган даврлар ҳам – ортда қолди. Лекин кўпчиллик замон ўзгарганини пайқамасдан, ҳалигача инерция бўйича яна эскича қўрқувлар асосида фикр юритмоқда ва бошқаларни ҳам шунга ишонтиришга, кези келса қўрқитишга ҳаракат қилмоқда.\nВаҳоланки, ана шундай хабарлардан бири бир кун келиб уларнинг ўзларини ёки оила аъзоларининг ҳаётини, мулкини сақлаб қолиши мумкинлиги ёки бошқа бирор мудҳиш жиноятнинг олдини олиши мумкинлиги – уларнинг эсига келмайди.\nШу ўринда бир савол туғилади, агар киши ҳалол меҳнат билан оила боқса, халқ ва жамият олдда виждони пок бўлса, бировнинг ҳам давлатнинг ҳам ҳаққини емаса – ушбу янги қонун унга қандай хавф солиши мумкин? Ёки нимаси билан унга ёқмаслиги мумкин?\nЛекин доимий равишда қонунни бузиб келаётган, ноқонуний бизнес юритаётган, катта-кичик жиноятни ўзига одат қилиб олган кишиларга, порахўр амалдорларга – албатта, бу қонун ёқмайди.\nБиз чин дилдан умид қиламизки, Ўзбекистон аҳолиси орасида бундайларнинг сони кам ва ушбу янги қонун фақатгина жиноятларнинг олдини олишга, жамиятда тинчлик ва барқарорликни кучайтириш учун хизмат қилади.\nҚолаверса, янги қонуннинг асосий мақсади, бирор кимни бой қилиш эмас, аслида Ҳукумат — келинглар, жиноятчиликка қарши барчамиз бир жону бир тан бўлиб курашайлик, демоқчи. Жиноят ҳақида хабар берган киши “қулоқ” ёки “козёл” эмас, аксинча ўз бурчини яхши тушунган фуқаро, қонун ҳимоячиси демоқчи.


Буюк Британия - Буюк Британия\nНазвание файла Буюк Британия.docx\nБуюк Британия – қиролича бошчилигидаги парламент монархиясидир. Қиролича ижро ҳокимияти, суд тизими, инглиз черковининг, Буюк Британия раҳбарлигидаги ҳамдўстликнинг бошлиғи, Қуролли кучлар олий бош қўмондони ҳисобланади. У бош вазир, вазирлар, судьялар, дипломатлар, армия, флот ва авиация офицерларини, губернаторларни, епископ ва архиепископларни лавозимга тайинлаш, халқаро шартномаларни тузиш, уруш эълон қилиш ва сулҳ тузиш ҳуқуқига эга.\nҚонун чиқарувчи органи икки палата – Жамоалар палатаси (қуйи) ва Лордлар палатаси (юқори)дан иборат. Шотландия, Уэльс ва Шимолий Ирландиянинг ўз маъмурий бошқарув тузилмалари мавжудлигига қарамай, парламент мамлакатнинг бутун ҳудудида олий ҳокимият органи ҳисобланади.\nЖамоалар палатасининг ваколат муддати – 5 йил. Мамлакатнинг 18 ёшга тўлган фуқаролари сайлаш, 21 ёшга тўлганлари эса сайланиш ҳуқуқига эга. Бироқ сайлов тўғрисидаги қонунда Жамоалар палатасига сайланиши мумкин бўлмаган шахслар тоифалари белгилаб қўйилган.\nҚиролича парламентнинг таркибий қисми ҳисобланиб, унинг сессияларини чақириши, Жамоалар палатасини тарқатиб юбориши, парламент қабул қилган қонунларни бекор қилиши мумкинва ҳ. Шунчалик ҳуқуқларга эга бўлишига қарамай, Буюк Британия қироличаси номигагина давлат бошлиғи бўлиб, давлат бирлигининг рамзи ҳисобланади. Яъни у «подшолик қилади, аммо бошқармайди».\nҚироличанинг деярли барча ҳуқуқ ва ваколатлари ижро ҳокимияти – Вазирлар маҳкамасига тегишли. Ҳукуматга қиролича томонидан тайинланадиган Бош вазир раҳбарлик қилади. Юз йиллардан буён ушбу лавозимни сайловда энг кўп овоз оладиган икки етакчи партия – Лейбористлар партияси ва Консерваторлар партияси раҳбарлари эгаллаб келмоқда.\nБуюк Британиядаконституция мавжуд эмас. Давлат органлари тизими ва мавқеи бир нечта норматив-ҳуқуқий, ҳатто бошқа (ҳуқуқий бўлмаган) ҳужжатларда белгилаб қўйилган бўлиб, мамлакат ҳуқуқий тизимининг ўзига хос хусусиятидир.\nСуд ҳокимиятини судлар амалга оширади. Суд тизимиБуюк Британиянинг маъмурий-ҳудудий тузилишига асосланган ҳамда олий ва қуйи (маҳаллий) судларни ўз ичига олади.\nЭнг олий ва охирги суд инстанцияси сифатида Лордлар палатаси фуқаролик ишлари бўйича Англия, Уэльс, Шотландия ва Шимолий Ирландия судларининг қарорлари устидан берилган шикоятларни, жиноят ишлари бўйича эса Англия, Уэльс ва Шимолий Ирландия судларининг ҳукмлари устидан берилган шикоятларни кўриб чиқади.\nЮқори суд, Тож суди ваАпелляция суди олий судлар сирасига киради.\nЮқори суд 78 нафар судьядан иборат бўлиб, учта: қироллик курсиси бўлинмаси(лорд – бош судья бошчилик қилади), канцлер бўлинмаси (вице-канцлер бошчилик қилади) ва оилавий ишлар бўлинмаси (бўлинма раиси бошчилик қилади)га бўлинган. Бўлинмалар ўртасида ишлар процедуранинг ўзига хос жиҳатлари ва судьяларнинг ихтисослашувига қараб тақсимланади; умуман олганда, ҳар бир бўлинма ушбу суднинг ваколатигакирадиган ҳар қандай ишни кўриб чиқиши мумкин. Судьялар барристерлар орасидан тайинланади. Биринчи инстанциядаги ишларни судьянинг якка ўзи кўриб чиқади. Умумий, савдо ҳуқуқи ва бошқа ҳуқуқ нормалари билан тартибга солинадиган ишлар қироллик курсиси бўлинмаси судловига тегишлидир. Умумий ҳуқуқ нормалари билан тартибга солинмайдиган ишлар (масалан, муаллифлик, ихтирочилик ҳуқуқига оид ишлар) канцлер бўлинмаси томонидан кўрилади. Юқори суд қарори устидан шикоятлар апелляция судига берилади.\nАксарият давлатларда апелляция суди ҳали кучга кирмаган суд ҳукмлари ва қарорларини қайта кўриб чиқувчи суд органидир. Буюк Британия апелляция суди далилларни қайта кўриб чиқади ҳамда иш бўйича чиқарилган қарорни тасдиқлаши ёки янги қарор чиқариши мумкин.\nТож суди суд тўғрисида 1971 йили қабул қилинган қонун ҳужжатлари асосида ташкил этилган тузилмадир. У турли-туман жиноят ишларини кўриб чиқади. Жиноятнинг турига қараб ишни:\n– округ судьяси (графлик ёки бир неча графликдаги махсус суд округи судьяси);\n– Юқори суд судьяси (мазкур суд пойтахтда жойлашган, бироқ унинг аъзоларисайёр суд сессияларини ўтказади);\n– махсус маълумот ва ваколатга эга бўлган адвокат(барристер ёки солиситор);\n– судья вазифасини бажарувчи киши кўриб чиқиши мумкин.\nБарристерлар – олий суд инстанцияларида (қуйи суд инстанцияларида ҳам) қатнашиш бўйича алоҳида ҳуқуққа эга юристлардир. Солиситорлар сони барристерларга қараганда анча кўп бўлиб, улар ўз мижозларига маслаҳатлар беришади, мижозларининг манфаатларидан келиб чиқиб, фуқаролик ва жиноят ишларини судда кўришга тайёрлайди, қуйи инстанция судларида жабрланувчилар ёки жавобгарлар номидан иштирок этади. Агар айбланувчи ўзини айбдор деб тан олмаса, ишни кўришда маслаҳатчилар ҳайъати қатнашади.\nАнглияда юқори судлардан ташқари турли-туман қуйи судлар ҳам мавжуд бўлиб, улар барча ишларнинг 90 фоизга яқинини кўриб чиқишади. Фуқаролик ишлари бўйича судларнинг энг муҳим бўғини графлик судларидир. Улар даъво суммаси 1000 фунт-стерлинггача бўлган ишларни кўриб ҳал қилишади. Кам аҳамиятли (даъво суммаси 11 фунт-стерлингдан оз) ишлар судья ёрдамчиси томонидан кўриб чиқилиши мумкин. Кам аҳамиятли жиноят ишлари зиммасига яраштирувчи ҳакамлар вазифаси юкланган, жамоатчилик асосида ишловчи оддий фуқаролар – магистратлар судловига тааллуқлидир. Уларнинг сони 20 минг нафарга яқин.\nБуюк Британияда маъмурий судлар (трибуналлар) мавжуд, лекин улар ижро ҳокимияти органлари қошида ташкил этилган бўлиб, маъмурий адлия органлари сирасига кирмайди. Трибуналлар ўзи мансуб ижро ҳокимияти органи профилига ихтисослашган бўлиб, солиқ, соғлиқни сақлаш билан боғлиқ масалалар, меҳнат низолари ва бошқа ишлар, жумладан, айрим фуқаролик ишларини кўриб чиқади. Давлат хизматчиларидан эмас, жамоатчилик намояндалари, юристлардан ташкил топади. Трибуналлар фаолияти зудлик билан кўрилиши керак бўлган масалалар (масалан, иш ҳақи тўлови)нинг ҳал қилинишини сезиларли даражада тезлаштиради. Уларнинг қарорлари устидан судга шикоят қилиниши мумкин.\nБуюк Британия суд-ҳуқуқ тизимига прецедент ҳуқуқи хосдир. Лордлар палатаси ваМахфий кенгаш суд қўмитаси мамлакатдаги энг юқори суд инстанцияси ва суд прецедентларининг асосий яратувчиси ҳисобланади.\nМамлакатда прокуратура мавжуд эмас, зарурат туғилганда Буюк Британия адвокатлар жамиятининг раҳбари – Бош атторней ва унга бўйсунувчи Таъқиб хизмати томонидан айблов эълон қилинади. Давлатнинг бошқа органлари – Солиқ йиғимлари бошқармаси ва Йирик фирибгарликларга қарши курашиш бошқармаси ҳам жиноий таъқибни амалга ошириш ҳуқуқига эга.\nЖамият ҳаётида полициянинг роли катта. Полиция Буюк Британия Ички ишлар вазирлиги органлари тизимига киради.\nЛондон шаҳрида полиция фаолияти ўзига хос хусусиятга эга. Бу ерда Пойтахт полицияси ва Шаҳар полицияси мавжуд. Уларга комиссарлар бошчилик қилади. Пойтахт полициясининг вазифаси қиролича ва унинг оила аъзолари хавфсизлигини таъминлашдан иборат.\nБуюк Британиянинг маъмурий-ҳудудий бирликларидаги полиция бўлимларига бош констебл раҳбарлик қилади.


Kazinformда жаҳонга машҳур виртуоз хомусчининг жонли онлайн концерти бўлиб ўтади\nNUR-SULTAN. Kazinform – Саха Республикасининг (Якутия) жаҳонга машҳур халқ қўшиқлари ижрочиси, моҳир хомусчи Юлиана Виссарионовна Кривошапкина (саҳнадаги исми Дьүрүйээнэ)нинг онлайн концерти бўлиб ўтади, деб хабар беради Kazinform.\nКонцерт Kazinformнинг YouTube-каналида Дьүрүйээнэ хомусда ўз репертуаридаги энг яхши асарларини тақдим этади. Kazinform 16 апрел куни соат 20:00да уйда жонли концерт томоша қилишга таклиф этади. Юлиана Кривошапкина - «Дунёнинг виртуоз хомусчиси» унвонига сазовор бўлган этно-қўшиқчи ва мусиқачи, Саха Республикаси (Якутия) Давлат эстрала театрининг артист-вокалисти.\nЮлиана биринчи марта «Айархаан» этно гуруҳидаги чиқиши билан танилган. У бир қатор халқаро фестивалларда қатнашган ва ўз мусиқалари билан «world music» мухлисларини ўзига жалб қилган.\nЮлиана кўплаб мамлакатлардаги жонли ва этник мусиқа фестивалларининг ғолиби бўлган. У қўшиқ куйлашдан ташқари, хомус жўрлигида осуохай, тойук, дэгэрэн каби фольклор куйларини ижро этади.\nАввалроқ, Kazinformнинг YouTube-каналида турк қўшиқчиси, бастакор, туркий тилли халқлар мусиқаси тадқиқотчиси, «Турк дунёси мусиқаси» ансамблининг бадиий раҳбари Ирфан Гюрдал қозоқ халқи учун онлайн концертини ўтказган эди.


Ўзбекистон Республикаси Бош вазири Шавкат Мирзиёевнинг виртуал қабулхонаси имкониятларидан фойдаланиш бўйича тавсиялар берилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзбекистон Республикаси Бош вазири Шавкат Мирзиёевнинг виртуал қабулхонаси имкониятларидан фойдаланиш бўйича тавсиялар берилди\t14:51, 12 октябрь\tЎзбекистон Республикаси Бош вазири Шавкат Мирзиёевнинг виртуал қабулхонаси имкониятларидан тўлақонли ва мақсадли фойдаланиш учун қуйидаги тавсиялар берилди:\n1. Бир мурожаатда мазмуни бўйича фақат битта масала кўтарилгани маъқул. Агар масалалар кўп бўлса, уларни ҳар бирини алоҳида мурожаат сифатида юбориш мақсадга мувофиқ. Шунда уларнинг тезкор ечимини назорат қилиш осонроқ бўлади.\n2. Мурожаат матнини қисқа, лўнда ва тушунарли қилиб ёзиш керак. Мурожаат қанчалик узун баён этилгани муаммони шунчалик тез ҳал қилади дегани эмас, аксинча унинг ечимини қийинлаштиради. Агарда мурожаат билан боғлиқ қўшимча маълумот керак бўлса, мурожаатчидан бемалол сўраб олиниши мумкин.\n3. Агар аввал қайсидир давлат органига мурожаат қилинган бўлса ва у ердаги мансабдор шахс томонидан масала жойида ҳал этилиши ўрнига пайсалга солинган ёки қўпол муомала қилинган бўлса, албатта, ушбу мансабдор шахснинг Ф.И.Ш. ва лавозимини кўрсатинг. Шунда мансабдор шахсга нисбатан тегишли чоралар кўрилади.\n4. Агарда тегишли давлат органига «ишонч телефони» ёки веб-сайти орқали аввал мурожаат қилган бўлсангиз ва у ёрдам бермаган бўлса, бундай далилни албатта кўрсатинг. Шунда ўша давлат органи ўзига тегишли хулоса чиқариши ҳамда жойлардаги ишонч телефонлари ва веб-сайтларини тўғри ишлашини таъминлаш чораларини кўради.\n5. Мурожаатингизда имкони борича нимани сўраётганингизни аниқ кўрсатинг.